Pindaan Akta Perlindungan Data Peribadi: K-KOMM komited bentang pada sidang parlimen Oktober ini

KUALA LUMPUR, 4 Ogos- Mewajibkan semua pengguna data melantik Pegawai Perlindungan Data dan memperkenal Pemberitahuan Ketirisan Data.Itu dua daripada lima syor pindaan Akta Perlindungan Data Peribadi (Akta 709).Menteri Komunikasi dan Multimedia, Tan Sri Annuar Musa berkata, cadangan pindaan telah dikemuka kepada Jabatan Peguam Negara dan dijangka dibentang pada sesi parlimen Oktober ini."Sebaik saja kita terima maklum balas draf akhir daripada AAGC, satu memorandum jemaah menteri akan disediakan. K-komm komited membentangkan cadangan pindaan Akta 709 pada sidang parlimen akan datang, yang dijadual berlangsung pada Oktober."Cadangan pindaan ini dijangka dapat mewujudkan polisi perlindungan data peribadi yang lebih kukuh dan dinamik sebagai contoh melalui penggunaan instrumen baru," katanya pada sesi soal jawab di persidangan Dewan Rakyat hari ini.

(Menteri Komunikasi dan Multimedia, Tan Sri Annuar Musa)

Annuar menjawab pertanyaan wakil Setiu, Shaharizukarnain Abdul Kadir mengenai perancangan kementerian untuk meminda beberapa fasal dalam akta berkenaan bagi menangani jenayah pencerobohan hampir 100 juta data peribadi.Selain pindaan akta berkenaan, beliau berkata kementerian itu juga sedang mengusahakan langkah lain bagi menangani isu ketirisan dan jenayah scam termasuk advokasi dan mewujudkan satu platform bagi membolehkan orang ramai menyemak kesahihan panggilan yang diterima mereka.“Kita sedang merancang untuk mengadakan satu platform iaitu orang awam apabila menerima panggilan yang meragukan, mereka terus dapat merujuk untuk menyemak kesahihan nama tersebut sama ada datang daripada pemegang talian yang sah ataupun tidak,” katanya.Beliau berkata perkara itu sedang dilihat kementerian itu khususnya Suruhanjaya Komunikasi dan Multimedia Malaysia (MCMC) serta memerlukan kerjasama dengan semua pembekal perkhidmatan di negara ini.


Mitigasi iklim sentiasa dipantau rapi, tiada keperluan isytihar darurat iklim

KUALA LUMPUR, 4 Ogos- Tiada keperluan isytihar darurat iklim di Malaysia buat masa ini.  Namun mitigasi iklim sentiasa dipantau rapi terutama melibatkan peningkatan suhu ketara.  Menteri Alam Sekitar dan Air, Datuk Seri Tuan Ibrahim Tuan Man berkata, pelbagai intervensi jangka panjang dan pendek dilaksana bagi mengurangi impak perubahan iklim global.  "Malaysia beri komitmen kurangkan intensiti pelepasan gas rumah kaca, merentas ekonomi sebanyak 45 peratus berdasarkan KDNK pada 2030.. dan berdasarkan tahap pencapaian pada 2005."Pengurangan intensi ini dibuat tanpa syarat dan 10 peratus lebih tinggi daripada sasaran sebelum ni,"katanya. Beliau menjawab pertanyaan Ahli Parlimen Merbok, Nor Azrina Surip.  Setakat 6 Julai, 35.38 juta pokok telah ditanam di seluruh negara.

(Menteri Alam Sekitar dan Air, Datuk Seri Tuan Ibrahim Tuan Man)


Program PerantiSiswa: Skop kelayakan diperluas kepada empat lagi kategori pelajar B40 - Annuar

KUALA LUMPUR, 4 Ogos - Kementerian Komunikasi dan Multimedia (K-KOMM) memperluaskan skop kelayakan pemberian tablet program PerantiSiswa kepada empat lagi kategori pelajar B40, tambahan kepada kategori sebelum ini.Menteri Komunikasi dan Multimedia (MenKomm) Tan Sri Annuar Musa berkata empat kategori itu ialah pelajar program asasi di Institusi Pengajian Tinggi Awam (IPTA) di bawah Kementerian Pengajian Tinggi (KPT), pelajar program matrikulasi di bawah Kementerian Pendidikan (KPM), pelajar semester 1 dan 2 sekolah menengah (Tingkatan 6) di bawah KPM dan pelajar yang mengikuti program di Kolej Vokasional yang menawarkan pengajian diploma.“Semua kategori ini boleh membuat permohonan mulai hari ini sehingga 30 September,“ katanya pada sesi soal jawab di persidangan Dewan Rakyat hari ini.Beliau menjawab soalan Lukanisman Awang Sauni (GPS-Sibuti) mengenai status pemberian tablet oleh K-KOMM melalui program PerantiSiswa dan jumlah tablet yang bakal diagihkan kepada pelajar daripada golongan B40 setakat ini.Sebelum ini, pelajar golongan B40 yang layak memohon program berkenaan ialah mereka yang mengikuti program sepenuh masa diploma, diploma lanjutan, ijazah sarjana muda di IPTA dan Institusi Pengajian Tinggi Swasta di bawah kendalian KPT, pelajar politeknik dan kolej komuniti di bawah KPM, pelajar Institut Pendidikan Guru (IPG) di bawah KPM dan pelajar Akademi Seni Budaya dan Warisan Kebangsaan (ASWARA).

Mengulas mengenai langkah yang perlu diambil sekiranya peranti yang dibekalkan rosak, Annuar berkata pelajar boleh terus memohon gantian kerana setiap peranti Android mereka itu mempunyai dua tahun jaminan.“Ia adalah tablet Samsung A8 LTE yang terkini ada di pasaran, disyaratkan dua tahun jaminan kepada pembekal, supaya jika rosak pelajar boleh terus dapatkan gantian bagi memastikan pelajaran mereka tidak terganggu dan kaedah penggantian yang boleh kita uruskan secara berterusan,” katanya.Katanya bagi permohonan fasa 2 ini, dijangka 60,000 pelajar akan menerima manfaat sambil menyatakan ‘roll out’ pertama akan dilaksanakan di Universiti Teknologi MARA, Shah Alam dijangka disempurnakan oleh Perdana Menteri Datuk Seri Ismail Sabri Yaakob hujung bulan ini.“Ia akan disusuli oleh IPTA dan IPTS berdasarkan kemasukan pelajar ke IPT berkenaan sepanjang September, manakala pada Oktober kita boleh teruskan ‘roll out’ bagi fasa seterusnya,” katanya.


KeTSA jamin Unesco tidak akan tarik status Tasik Chini sebagai rizab biosfera

KUALA LUMPUR, 4 Ogos- Kementerian Tenaga dan Sumber Asli (KeTSA) memberi jaminan, Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (Unesco) tidak akan menarik status Tasik Chini sebagai rizab biosfera.  Menterinya, Datuk Seri Takiyuddin Hassan berkata pihaknya komited memperkasa program penanaman pokok secara besar-besaran untuk terus melindungi dan memulihara kawasan berkenaan.  Beliau mengakui terdapat kelompongan dalam pengawasan berkaitan Tasik Chini.  Namun katanya kerajaan negeri telah meletakkan amaran tegas bagi menghalang sebarang aktiviti perlombongan dan pengambilan mineral dilakukan.  "Perkara ini sudah mendapat perhatian khusus khusus Pemangku Raja Pahang yang amat prihatin dengan perkara yang berlaklu di Chini."Baginda amat menitikberatkan perkara ini, saya yakin dan percaya laporan yang akan kita buat, tindakan yang akan kita ambil ini, tidak akan menyebabkan status Unesco biosfera ini akan ditarik balik,"kata Takiyuddin. Beliau menjawab soalan Ahli Parlimen Kuantan, Fuziah Salleh dalam sesi pertanyaan-pertanyaan menteri di Parlimen.

(Menteri Tenaga dan Sumber Asli, Datuk Seri Takiyuddin Hassan)


Banjir Baling: PPS Dewan Tun Abdul Razak ditutup

BALING, 4 Ogos- Sebuah pusat pemindahan sementara banjir PPS di Dewan Tun Abdul Razak, Baling telah ditutup sepenuhnya kira-kira pukul 10 pagi tadi. Timbalan Pegawai Angkatan Pertahanan Awam APM, Leftenan Pertahanan Awam Mohd Dzuhaidy Khalil memaklumkan kesemua penduduk yang terjejas banjir yang ditempatkan di PPS itu telah dibenarkan pulang. Menurutnya, hanya sebuah lagi PPS masih dibuka iaitu di PPS SK Tunku Puan Habsah, Baling. PPS tersebut menempatkan empat keluarga membabitkan 13 penduduk yang terjejas banjir.

(Anggota APM melakukan tugas di PPS)


Negeri Sembilan sedia pinda Undang-Undang Tubuh Negeri, larang wakil rakyat lompat parti

SEREMBAN, 4 Ogos- Kerajaan Negeri Sembilan bersedia meminda Undang-undang Tubuh Negeri bagi membolehkan larangan wakil rakyat melompat parti dikuatkuasakan.Menurut Menteri Besar, Datuk Seri Aminuddin Harun, kerajaan negeri juga bersedia untuk mengadakan sidang khas Dewan Undangan Negeri (DUN) bagi membentangkan pelaksanaan perundangan berkaitan antilompat parti di negeri itu.Tambahnya, pelaksanaan sidang khas tersebut bagaimanapun bergantung kepada tempoh proses untuk Rang Undang-undang (RUU) Antilompat Parti diwartakan di peringkat Persekutuan.Beliau dalam sidang media di Seremban berkata, agenda pindaan itu tidak akan dibawa pada persidangan DUN Negeri Sembilan yang dijadual pada minggu hadapan sebaliknya pada sidang DUN Belanjawan Negeri Sembilan yang dijangka pada penghujung Oktober nanti.Terdahulu Dewan Rakyat mencatat sejarah apabila RUU Antilompat Parti diluluskan dengan sokongan majoriti lebih dua pertiga.

(Menteri Besar Negeri Sembilan, Datuk Seri Aminuddin Harun)


27 mangsa banjir di Baling masih ditempatkan di dua PPS

ALOR SETAR, 4 Ogos - Jumlah mangsa banjir yang ditempatkan di dua pusat pemindahan sementara (PPS) di daerah Baling berkurangan kepada 27 orang pada pagi ini berbanding 31 orang malam tadi.Timbalan Pegawai Pertahanan Awam Daerah Baling Lt (PA) Mohd Dzulhaidy Khalil berkata seramai 13 mangsa daripada empat keluarga ditempatkan di PPS Sekolah Kebangsaan (SK) Tengku Habsah manakala 14 mangsa daripada tiga keluarga berada di PPS Dewan Tun Abdul Razak setakat pukul 8 pagi ini.“Sebuah keluarga yang terdiri daripada tiga orang telah pulang ke rumah  malam tadi sekali gus menjadikan jumlah mangsa yang masih berada di dua PPS yang dibuka sejak Selasa lepas seramai 27 orang daripada tujuh keluarga.“Kesemua mangsa dijangka akan pulang ke rumah masing-masing hari ini dan PPS akan ditutup,” katanya dalam satu kenyataan hari ini.Hujan lebat selama lebih satu jam, Selasa lepas telah menyebabkan beberapa rumah di Mukim Baling, Mukim Bakai dan Mukim Siong dinaiki air.- BERNAMA


JPA nafi dakwaan, syor imigresen lakukan siasatan

KUALA LUMPUR, 4 Ogos- Jabatan Perkhidmatan Awam (JPA) menyangkal dakwaan kononnya Ketua Pengarah Perkhidmatan Awam (KPPA) mengeluarkan kata-kata kesat terhadap seorang pegawai Imigresen di Lapangan Terbang Antarabangsa Kuala Lumpur (KLIA) pagi semalam.JPA memandang serius dakwaan berkaitan dan mengesyorkan supaya perkara itu disiasat sewajarnya oleh pihak berkuasa yang berkaitan.JPA dalam satu kenyataan hari ini menegaskan segala pertuduhan terhadap KPPA adalah tidak berasas dan berniat jahat untuk menjatuhkan imej beliau sebagai pegawai tertinggi kerajaan.Dalam kenyataan itu menyebut, KPPA telah menegur pihak Imigresen di KLIA berhubung ketidakpatuhan amalan dan prosedur di mana pegawai tidak menyemak dokumen perjalanan dan pasport KPPA serta delegasi ke luar negara, dan sebaliknya mereka diarahkan terus ke kaunter pemeriksaan kastam untuk meneruskan perjalanan."JPA berpandangan bahawa ketidakpatuhan dalam menyemak dokumen imigresen seperti pasport adalah satu kesalahan yang serius di sisi undang-undang. Malah, pegawai yang tidak mematuhi peraturan Imigresen ke luar negara boleh diambil tindakan tatatertib,” menurut kenyataan itu. JPA turut menafikan teguran berkenaan dibuat di khalayak ramai.“KPPA hanya menasihatkan pegawai supaya mematuhi peraturan dan membantu menyelesaikan isu-isu sedemikian dengan berhemah. Beliau juga mengesyorkan supaya perlunya pihak Imigresen di KLIA meningkatkan pematuhan prosedur operasi piawai (SOP) bagi mengelakkan sebarang ketidakpatuhan imigresen,” menurut kenyataan itu.Susulan dakwaan itu, Menteri Dalam Negeri Datuk Seri Hamzah Zainudin mengarahkan Jabatan Imigresen menjalankan siasatan berhubung perkara itu bagi mendapat maklumat lebih jelas tentang kejadian yang sebenar.

(Menteri Dalam Negeri, Datuk Seri Hamzah Zainudin)

Beliau juga sudah memanggil Ketua Pengarah Imigresen, Datuk Seri Khairul Dzaimee Daud untuk mendapatkan gambaran jelas mengenai kejadian itu.


Ceroboh perairan negara, nelayan Vietnam ditahan

KEMAMAN, 4 Ogos- Dua bot nelayan asing ditahan Agensi Penguatkuasa Maritim Malaysia (APMM) di perairan laut timur Kuala Kemaman selepas dikesan menceroboh perairan negara. Pengarah Zon Maritim Kemaman, Komander Maritim Rashidihadi Abdul Rashid berkata kesemua bot dikendalikan 23 kru termasuk tekong warga Vietnam berumur lingkungan 19 hingga 64 tahun itu tidak memiliki sebarang dokumen pengenalan diri yang sah. Mereka ditahan bersama bot dengan anggaran seribu liter minyak diesel, ikan campur dianggarkan sekitar 3 tan serta peralatan menangkap ikan.

Nilai rampasan keseluruhan berjumlah RM3.2 juta. Tahanan turut menjalani ujian saringan COVID-19 sebagai langkah pencegahan.  "Kita jangkakan nelayan-nelayan asing ini akan menunggu peluang untuk masuk ke dalam perairan kita dan mencuri hasil laut."Kita sentiasa bersiap siaga dan sentiasa melakukan rondaan khususnya di sekitar perairan negeri Terengganu dan perairan pantai timur khususnya di antara sempadan Malaysia Vietnam dan Malaysia Indonesia," katanya.  APMM memandang serius isu pencerobohan nelayan asing dan akan meningkatkan lagi rondaan serta kawalan di Zon Maritim Malaysia bagi memastikan perairan negara sentiasa selamat dan terpelihara.


Imigresen diarah siasat dakwaan pegawainya ditengking di KLIA - Hamzah

(Perdana Menteri Datuk Seri Ismail Sabri Yaakob bersama Menteri Dalam Negeri Datuk Seri Hamzah Zainudin hadir pada Majlis Apresiasi Kementerian Dalam Negeri malam tadi/BERNAMA)

KUALA LUMPUR, 4 Ogos- Jabatan Imigresen telah diarah menyiasat dakwaan pegawainya ditengking dan diherdik oleh seorang pegawai tinggi kerajaan di Lapangan Terbang Antarabangsa Kuala Lumpur (KLIA) semalam.Menteri Dalam Negeri Datuk Seri Hamzah Zainudin berkata beliau telah memanggil Ketua Pengarah Jabatan Imigresen Datuk Seri Khairul Dzaimee Daud dan memintanya menjalankan siasatan berhubung perkara itu supaya mendapat maklumat lebih jelas tentang kejadian yang sebenar.“Walaupun benda telah tular tapi kita kena dapatkan berita yang jelas, saya tidak mahu ia dijadikan sesuatu yang mungkin boleh merosakkan imej sesiapa.“Punca saya tidak tahu, tapi berita (insiden pegawai imigresen ditengking) telah sampai pada saya. Oleh itu, saya minta dia siasat dengan lebih mendalam supaya dapat berita lebih jelas apa yang berlaku,” katanya kepada media selepas menghadiri Majlis Apresiasi Kementerian Dalam Negeri malam tadi.

Beliau meminta semua pihak bersabar dan tidak membuat sebarang spekulasi berhubung kejadian itu.“Kita tidak boleh lari daripada isu macam ini kerana video semua telah ada. Kalau betul ia berlaku, saya akan jelaskan nanti,” katanya. Terdahulu, dalam insiden pada 8.40 hingga 9.40 pagi semalam, seorang pegawai yang bertugas sebagai Ketua Operasi Imigresen di KLIA dimarahi di khalayak ramai kerana tiada pegawai Imigresen ditempatkan di kaunter bilik VIP sewaktu ketibaan pegawai tinggi kerajaan itu di bilik berkenaan.-BERNAMA


Pandangan, harapan usahawan PKS panduan MOF rangka Belanjawan 2023 lebih holistik

KUALA LUMPUR, 4 Ogos- Pandangan dan harapan usahawan Perusahaan Kecil dan Sederhana (PKS) yang terkesan akibat pandemik COVID-19 lalu, akan menjadi salah satu panduan Kementerian Kewangan (MOF) dalam merangka Belanjawan 2023 yang lebih holistik.Demikian menurut Timbalan Menteri Kewangan I, Datuk Mohd Shahar Abdullah."Sudah pastinya Bajet 2023 ini amat penting untuk melonjak kembali syarikat-syarikat ini sekurang-kurangnya mereka dapat mencapai prestasi keuntungan atau prestasi kemajuan sebelum pandemik berlaku."Kita nak turun, nak mendengar apa sebenarnya yang mereka mahukan kerana kita tidak boleh lagi melihat laporan-laporan yang kosmetik, yang mungkin cantik di Putrajaya tetapi tidak cantik di lapangan," katanya.

Beliau ditemui pada sesi libat urus Pemerkasaan Keusahawanan dan Majlis Ramah Mesra Fersyella One Stop Beauty Centre, di sini.Jelas Mohd Shahar, menerusi sesi libat urus tersebut ia dapat membantu kementerian merancang peruntukan yang lebih baik khususnya untuk pemerkasaan pengusaha PKS di negara ini.Tambah beliau, MOF kini berbeza bukan hanya melihat syarikat-syarikat besar, namun sentuhan khusus turut diberi perhatian kepada pengusaha PKS.


RUU Anti Lompat Parti: Perak rancang mesyuarat khas DUN

TAIPING, 4 Ogos- Satu mesyuarat khas Persidangan Dewan Undangan Negeri (DUN) Perak akan diadakan berkaitan pelaksanaan Rang Undang-Undang mengenai peruntukan larangan ahli dewan lompat parti.  Speaker DUN Perak, Datuk Mohamad Zahir Abdul Khalid berkata namun ia tertakluk kepada permohonan daripada pihak kerajaan negeri selain mendapat watikah perkenan daripada Sultan Perak, Sultan Nazrin Muizzuddin Shah. "Kalau ikut daripada perancangannya adalah apabila ianya telahpun (RUU) sudah selesai diluluskan di Dewan Rakyat dan Dewan Negara dan kemudian drafnya juga siap."Selepas itu kita akan bawa ke Dewan Negeri dalam waktu terdekat sebelum dewan dibubarkan," katanya.

Beliau memberitahu pemberita pada program Pra Pelancaran Kempen Kibar Jalur Gemilang 2022 negeri Perak di Dataran Warisan, di sini. Mohamad Zahir mengulas kenyataan Menteri Besar Perak, Datuk Seri Saarani Mohamad yang menyatakan kerajaan negeri akan membentangkan RUU Anti Lompat Parti pada sidang DUN selepas RUU itu diluluskan Dewan Rakyat.Khamis lalu, Dewan Rakyat meluluskan Pindaan RUU Perlembagaan (Pindaan) (No 3) 2022 berkaitan larangan ahli Parlimen bertukar parti.


KTMB tawar Takaful Perlindungan kepada pengguna ETS

KUALA LUMPUR, 4 Ogos- Keretapi Tanah Melayu Berhad (KTMB) menawarkan Takaful Perlindungan sehingga RM50,000 kepada pengguna dan penumpang perkhidmatan tren elektrik (ETS) melalui aplikasi KTMB Intercity Ticketing System (KITS).Insiatif ini adalah kerjasama bersama pihak Etiqa dalam memberikan satu nilai tambah baharu dengan menawarkan konsep patuh syariah melalui pelan asas dan pelan premium.Ketua Pegawai Eksekutif Kumpulan, Mohd Rani Hisham Samsudin berkata pengguna boleh memilih pelan takaful premium dengan hanya tambahan RM1.50 bagi menikmati faedah-faedah yang ditawarkan. "Insuran ini akan memberi perlindungan misalnya jika tren kita atau pengangkutan kereta api kita terlewat dan kelewatannya melebihi empat jam jadi insurans ada satu 'coverage' ataupun pulangan tiket dan sebagainya kepada penumpang."Insuran juga memberi perlindungan kepada kehilangan atau kerosakan bagasi dan selain itu memberi juga perlindungan kepada kecederaan jika berlaku sesuatu kemalangan," katanya.

(Majlis Pelancaran KITS Perlindungan Takaful Penumpang di KL Sentral)

Beliau menyatakan demikian selepas merasmikan Majlis Pelancaran KITS Perlindungan Takaful Penumpang di KL Sentral, di sini.Tambah Mohd Rani, dengan perlindungkan takaful ini dijangka memberi manfaat kepada lebih sejuta pengguna yang menggunakan khidmat ETS.


Dewan Rakyat lulus dua rang undang-undang berkaitan zon bebas, cukai pelancongan

KUALA LUMPUR, 3 Ogos - Dewan Rakyat meluluskan Rang Undang-Undang (RUU) Zon Bebas (Pindaan) 2022 bagi meminda Akta Zon Bebas 1990.Pindaan mengandungi dua Fasal itu bertujuan menyediakan fasiliti kepada industri jika ada keperluan mengubahsuai terma dan syarat berdasarkan keperluan pembayar cukai dan tidak akan memberi implikasi kewangan.RUU Zon Bebas (Pindaan) 2022 yang dibentangkan Timbalan Menteri Kewangan II, Yamani Hafez Musa diluluskan selepas sembilan Ahli Parlimen berbahas. Turut diluluskan Rang Undang-undang Cukai Pelancongan 2017 (Pindaan) 2022; antara lain bertujuan memberi Menteri Kewangan kuasa menetapkan butir-butir dalam invois atau resit di bawah akta ini.

(RUU Zon Bebas (Pindaan) 2022 dibentangkan Timbalan Menteri Kewangan II, Yamani Hafez Musa diluluskan selepas sembilan Ahli Parlimen berbahas)

"Akta 791 telah menetapkan bahawa bayaran hendaklah dibuat dalam tempoh 30 hari selepas tamat tempoh bercukai..bagaimanapun jika terdapat krisis kesihatan seperti pandemik dan pihak industri tidak dapat membuat pembayaran dalam tempoh yang dikenakan, mereka akan dikenakan penalti, dengan adanya peruntukan baharu ini, sekiranya berlaku kecemasan atau krisis kesihatan awam pada masa akan datang, menteri boleh melanjutkan tempoh tersebut melalui pengumuman rasmi atau arahan kepada ketua pengarah sekali gus memberi ruang kepada pihak industri membuat semakan semula," kata beliau. Sesi perbahasan RUU Zon Bebas (Pindaan) 2022 menyaksikan pelbagai pandangan disuarakan ahli parlimen bagi memperhalusi penetapan Zon Perdagangan Bebas (ZPB).Ini termasuk keseimbangan pembahagian zon bebas mengikut negeri, impaknya kepada penduduk setempat dan insentif kepada pelabur yang melabur di lokasi ZPB.


Malaysia gesa semua pihak tangani ketegangan di selat Taiwan dengan berhemah

KUALA LUMPUR, 3 Ogos- Malaysia memantau rapat perkembangan di Selat Taiwan selepas ketegangan meletus antara China dan Amerika Syarikat (AS) berikutan lawatan Speaker Dewan Perwakilan AS Nancy Pelosi ke Taiwan, kata Menteri Luar Datuk Seri Saifuddin Abdullah.

Saifuddin berkata Malaysia juga menggesa semua pihak yang berkenaan menangani situasi itu dengan amat berhati-hati dan penuh berhemah. Bercakap kepada pemberita di luar Mesyuarat Menteri-menteri Luar ASEAN ke-55 (AMM ke-55) dan Mesyuarat-mesyuarat Berkaitan di Phnom Penh, Kemboja pada Rabu, Saifuddin menegaskan, keamanan, kestabilan dan kemakmuran rantau ini mesti dikekalkan.“Tanpa pergi lebih jauh, saya hanya ingin mengulangi hakikat bahawa kita mahu semua yang terbabit untuk menilai keadaan dan menanganinya dengan cara terbaik,” katanya.

(Menteri Luar Datuk Seri Saifuddin Abdullah)

Beliau berkata beberapa negara anggota ASEAN turut mengesyorkan menteri-menteri luar ASEAN mengeluarkan kenyataan berhubung ketegangan AS-China.Saifuddin berkata Malaysia berpegang kepada dasar ‘Satu China’ dan mahu melihat keamanan serta kestabilan rantau ini terus terpelihara. “Kita meletakkan nilai yang tinggi terhadap kedua-dua negara, AS dan China, apabila ia membabitkan perdagangan dan teknologi di rantau ini. Jadi kami mahu bersahabat dengan China dan AS,” katanya.Rakaman kenyataannya itu diedarkan oleh Kementerian Luar (Wisma Putra) kepada media.Hubungan antara China dan AS semakin tegang selepas Pelosi tiba di Taiwan pada Selasa. China mengumumkan latihan ketenteraan membabitkan kapal perang dan kapal terbang selama empat hari di perairan berhampiran Taiwan ketika pegawai di Washington dan Beijing bertikam lidah berhubung lawatan itu.Menteri Luar China, Wang Yi, pada Rabu menyifatkan lawatan itu sebagai pencabulan terhadap prinsip ‘Satu China’ dan kedaulatan negaranya.Pelosi menjadi ahli politik tertinggi melawat pulau itu sejak 25 tahun. China menganggap pulau yang mempunyai kerajaan sendiri itu sebagai sebahagian daripada wilayahnya menerusi dasar ‘Satu China’.- BERNAMA


Skim khas bakal diwujudkan bantu usahawan dalam talian

SHAH ALAM, 3 Ogos- Kementerian Pembangunan Usahawan dan Koperasi (KUSKOP) akan menyediakan satu skim khas untuk golongan usahawan dalam talian mengembangkan perniagaan mereka. Menterinya, Tan Sri Noh Omar berkata, pihaknya akan mencadangkan perkara itu dalam belanjawan akan datang."Kita harap dalam bajet yang akan datang, kita akan cuba cadangkan juga kepada kerajaan supaya mewujudkan satu skim khas seperti SPIM. "SPIM kita untuk Skim Pinjaman Informal dan Mikro. Kita harap ada satu skim khas untuk usahawan dalam talian", katanya kepada media selepas Majlis Perasmian Penutup Program Pemantapan Penjaja dan Peniaga Kecil Tahun 2022.

(Menteri Pembangunan Usahawan dan Koperasi, Tan Sri Noh Omar)

Penyediaan skim tersebut turut membantu terutamanya generasi muda yang cenderung kepada perniagaan secara dalam talian.Jelasnya, skim tersebut akan mengutamakan peserta program ini selain akan dibuka kepada usahawan dalam talian lain yang berminat.“Keutamaan akan diberikan kepada lebih 2,000 peserta yang telah mengikuti kursus tersebut (Program Pemantapan Penjaja dan Peniaga Kecil) untuk menjadi kumpulan pertama yang menerima skim itu di bawah agensinya,” katanya.Berdasarkan data Suruhanjaya Syarikat Malaysia (SSM), dalam tempoh antara 1 Mac hingga 31 Oktober 2020, sebanyak 373,213 entiti mendaftarkan perniagaan di bawah SSM bagi kategori perniagaan dalam talian.


Sekat ajaran sesat “Hadi Minallah”, JAKIM lapor kepada KDN, MCMC

PUTRAJAYA, 3 Ogos- Jabatan Kemajuan Islam Malaysia (JAKIM) membuat laporan kepada Kementerian Dalam Negeri dan Suruhanjaya Komunikasi dan Multimedia (MCMC) supaya menyekat dan mengambil tindakan terhadap kumpulan ajaran sesat “Hadi Minallah”. Justeru, Menteri di Jabatan Perdana Menteri (Hal Ehwal Agama), Datuk Idris Ahmad menasihati orang ramai supaya tidak terpengaruh dengan kumpulan tersebut yang aktif menyebarkan dakyah melalui siaran langsung di akaun youtube bernama Persatuan Nur Mutiara Mutmainnah.

(Menteri di Jabatan Perdana Menteri (Hal Ehwal Agama), Datuk Idris Ahmad)

"Kita mengaji di tempat-tempat, surau, masjid. Jadi apabila dia mengajar di tempat yang bukan tempat yang sepatutnya, perkara itu perlu dinilai semula. Dia mengajar di rumahnya, dalam hutan, mengajar dalam gua atau sebagainya, itu perkara yang pelik."Nasihat saya perkara seperti itu tidak sepatutnya berlaku kepada masyarakat Malaysia yang saya rasa lebih maju cerdik, masyarakat yang pandai, peka dari segi media sosial sebagainya yang boleh melihat mana betul, mana salah, tidak sepatutnya berlaku begitu. Nasihat saya ialah supaya apa perkara sekali pun mesti perlu mengaji dan berguru", katanya di Putrajaya. Beliau turut mengingatkan orang ramai untuk segara melaporkan kepada pihak berkuasa apabila melihat perkara yang menyimpang daripada ajaran Islam di media sosial.


Permintaan global sarung tangan getah meningkat - Zuraida

(Datuk Zuraida Kamaruddin berucap pada majlis menandatangani memorandum persefahaman (MoU) Persidangan dan Pameran Sarung Tangan Getah Antarabangsa (IRGCE) ke-10)

PETALING JAYA, 3 Ogos - Nilai eksport sarung tangan Malaysia diunjur mencecah RM23.4 bilion tahun ini berbanding RM17 bilion pada tahun 2019.Menteri Perusahaan Perladangan dan Komoditi, Datuk Zuraida Kamaruddin berkata jangkaan tersebut susulan peningkatan budaya kebersihan dalam kalangan masyarakat dunia secara keseluruhannya.Malah Persatuan Pengeluar Sarung Tangan Getah Malaysia (MARGMA) meramalkan tahun ini juga penggunaan sarung tangan getah akan meningkat sebanyak 10% hingga 12% peratus secara berperingkat meski pun selepas pandemik COVID-19.Permintaan global sarung tangan getah dianggar sebanyak RM399 bilion tahun ini dengan Malaysia dianggar menghasilkan 240 bilion produk berkenaan.Penyemaian budaya kesihatan di arena global juga antara faktor yang dapat melonjakkan permintaan terhadap produk sarung tangan getah dari semasa ke semasa.

"Budaya 'hygene' tu dah terserap dalam manusia di seluruh dunia, jadi keperluan untuk menggunakan 'rubber glove' sebagai satu 'lifestyle', cara hidup menunjukkan bahawa kita ini adalah orang yang pembersih, jadi ini juga akan meningkatkan juga 'market demand' pasaran untuk 'rubber glove' dan ketiganya juga mereka telah pun mengenal pasti negara-negara yang harus kita tembus untuk memastikan bahawa rubber glove kita masih lagi mendapat permintaan yang tinggi," kata beliau pada sidang media selepas menyaksikan memorandum persefahaman (MoU) Persidangan dan Pameran Sarung Tangan Getah Antarabangsa (IRGCE) ke-10, di sini.MARGMA dengan hos bersama, Majlis Getah Malaysia (MRC) memeterai MoU bersama 18 penaja utama IRGCE yang akan berlangsung selama tiga hari di Pusat Konvensyen Kuala Lumpur (KLCC), pada 6 hingga 8 September ini. IRGCE kali ini disifatkan acara sarung tangan getah terulung kerana menghimpunkan 224 syarikat dari 17 negara dengan penyertaan terbesar dari Malaysia (143 syarikat), diikuti China, United Kingdom, Jerman, Thailand, Taiwan dan India. Sekali gus, mengekalkan momentum serta pencapaian Malaysia sebagai juara global dalam industri getah.


SPED bantu usahawan kembangkan perniagaan, libatkan stokis, ejen

SHAH ALAM, 3 Ogos- Skim Pembiayaan Ekonomi Desa (SPED) diperkenal bagi membantu usahawan yang ingin mengembangkan perniagaan melibatkan stokis dan ejen. Keutamaan akan diberikan kepada produk yang dipasarkan ke kawasan luar bandar.Menteri Pembangunan Usahawan dan Koperasi, Tan Sri Noh Omar berkata, sebanyak RM65 juta dana disalurkan Kementerian Pembangunan Luar Bandar dengan kerjasama kementeriannya.Daripada jumlah tersebut, sebanyak RM6 juta diperuntukkan bagi pelaksanaan awal skim berkenaan bermula hari ini.

"Kita hendak beri konsep keterbukaan. Contohnya stokis hendak buka agen di bawah, kalau satu ejen perlukan RM10,000. Jika hendak buka lima ejen, lagi RM50,000 bila diluluskan tetapi tidak akan diberikan sekali gus. Kita hendak mengelakkan orang pinjam sehingga lima kali", katanya kepada media selepas menyempurnakan Majlis Pelancaran produk Aductive Food Sdn Bhd (Aductive) di sini.Katanya, usahawan yang layak boleh memohon maksimum sehingga RM100,000.00 di Bank Rakyat dan SME Bank.


DPTN: Perkasa pendidikan, penyeragaman pengurusan tahfiz

KUALA LUMPUR, 3 Ogos- Kerajaan menerusi Dasar Pendidikan Tahfiz Negara (DPTN) akan memperkasa pendidikan dan penyeragaman pengurusan tahfiz di seluruh negara.Ia menerusi lima teras utama iaitu undang-undang, model tahfiz, kurikulum yang menepati pendidikan arus perdana, tadbir urus yang berintegriti dan penyelarasan pengiktirafan tahfiz.Perkara tersebut dinyatakan menerusi Mesyuarat Pertama Jawatankuasa Kabinet Bagi Kesejahteraan Golongan Rentan yang dipengerusikan oleh Perdana Menteri, Datuk Seri Ismail Sabri Yaakob hari ini.

(Datuk Seri Ismail Sabri Yaakob mempengerusikan Mesyuarat Pertama Jawatankuasa Kabinet bagi Kesejahteraan Golongan Rentan)

Ia turut dihadiri Menteri-Menteri, Timbalan-Timbalan Menteri berkaitan serta pegawai-pegawai kanan Kementerian dan Jabatan terlibat.Sejak DPTN diperkenalkan pada tahun 2016 jumlah pusat tahfiz berdaftar telah meningkat daripada 571 buah kepada 1,208 buah pusat tahfiz pada tahun 2022.Selain itu, Perdana Menteri juga mahu Kerajaan Pusat dan Kerajaan Negeri bekerjasama meneliti status tanah bagi mempermudahkan pusat jagaan dan pusat tahfiz untuk mendapatkan kelulusan beroperasi. Contohnya, isu penukaran status tanah pertanian kepada tanah komersial bagi membolehkan pusat-pusat ini beroperasi secara sah.Tambah kenyataan tersebut kerjasama bersepadu amat diperlukan bagi menjayakan agenda Keluarga Malaysia dalam memastikan kesejahteraan masyarakat terutamanya golongan rentan.


Kes jenayah komersial di Negeri Sembilan meningkat

(Ketua Polis Negeri Sembilan, Datuk Ruslan Khalid berucap pada pelancaran Kempen Pencegahan JenayahKomersial-Anti Scammer di Seremban, Negeri Sembilan)

SEREMBAN, 3 Ogos - Jumlah keseluruhan kes jenayah komersial yang direkodkan di Negeri Sembilan meningkat sehingga Jun tahun ini.Ketua Polis Negeri Sembilan, Datuk Ruslan Khalid berkata, peningkatan itu berdasarkan kepada 1,510 kes bagi tempoh Januari hingga Jun 2022 berbanding 1,299 kes bagi tempoh sepanjang 2021.Ia termasuk statistik keseluruhan kes jenayah komersial yang merekodkan peningkatan sebanyak 60% sejak 10 tahun lalu dengan kes tertinggi bagi jenayah penipuan dalam talian."Dalam usaha mengekang peningkatan jumlah kes ini jabatan siasatan jenayah komersil telah mengambil pelbagai tindakan penguatkuasaan pembanterasan dan pencegahan.

(Datuk Ruslan Khalid bersama artis terkenal, Datuk Awie pada pelancaran Kempen Pencegahan Jenayah Komersial-Anti Scammer di Seremban, Negeri Sembilan)

"Malah atas rasa tanggungjawab memastikan kesejahteraan masyarakat dalam negara, jabatan ini telah pun melancarkan kempen pencegahan jenayah komersil dalam skala besar pda tahun 2021 dan telah berjaya beri kesedaran kepada masyarakat terhadap ancaman jenayah komersil terutama melibatkan kes jenayah penipuan dalam talian," kata beliau ketika berucap melancarkan Kempen Pencegahan Jenayah Komersial-Anti Scammer, di sini.Kempen Pencegahan Jenayah Komersial 2022 dilancarkan pada 25 Jun lalu oleh Ketua Polis Negara, Tan Sri Acryl Sani Abdullah Sani di Johor Bharu.Kempen jelajah itu melibatkan Wilayah Utara, Pantai Timur dan Selatan.


Sembilan pengauditan prestasi bernilai lebih RM10.749 bilion dilaksana

KUALA LUMPUR, 3 Ogos- Sebanyak sembilan pengauditan prestasi bernilai lebih RM10.749 bilion dilaksanakan membabitkan program, aktiviti dan projek di lapan Kementerian. Menurut Ketua Audit Negara, Datuk Seri Nik Azman Majid, empat pengauditan bernilai RM5.368 bilion melibatkan kategori program dan lima lagi pengauditan bernilai RM5.381 bilion melibatkan kategori projek. Daripada sembilan pengauditan tersebut, satu program telah mencapai objektif yang ditetapkan, empat projek tidak dapat diukur, dan empat lagi projek gagal mencapai objektif yang ditetapkan.

(Ketua Audit Negara, Datuk Seri Nik Azman Majid)

Selain itu, dua kes melibatkan pembayaran tidak teratur bernilai RM5.63 juta ringgit dan satu kes pembaziran bernilai RM18,315 turut dikesan.  "Juga pembayaran tidak teratur melibatkan projek Pusat Kawalan Trafik Udara baharu dan sistem berkaitan bagi Kuala Lumpur Flight information Region sebanyak RM4.88 juta dan juga pengurusan program pengurusan pembasmian kemiskinan bandar sebanyak RM75,000 dan juga berlaku kehilangan dan kerugian wang awam sebanyak RM2.8 juta melibatkan projek Pusat Kawalan Trafik Udara dan sistem berkaitan bagi Kuala Lumpur Flight Information Region", katanya.Tambah beliau, sebanyak 33 syor telah dikemukakan kepada kementerian, jabatan dan agensi terlibat.  Beliau bercakap dalam sidang media selepas membentangkan Laporan Ketua Audit Negara Tahun 2021 Siri 1 di Parlimen.


Banjir di Pontian: PPS SK Seri Bukit Panjang ditutup

PONTIAN, 3 Ogos - Pusat Pemindahan Sementara (PPS) banjir yang menempatkan 22 penduduk terjejas daripada enam keluarga di Sekolah Kebangsaan Seri Bukit Panjang, di sini semalam, ditutup pada pukul 2.00 petang tadi.  Ia selepas banjir melibatkan beberapa buah rumah di Kampung Seri Bukit Panjang mula surut dan kerja-kerja pembersihan selesai dilakukan.  Hujan berterusan melebihi dua jam sejak pukul 4.30 petang semalam menyebabkan PPS tersebut dibuka pada pukul 8.00 malam.  Tinjauan Berita RTM di lokasi mendapati penduduk giat menjalankan proses pembersihan di rumah masing-masing selain berkongsi mengenai kejadian semalam.

(Banjir sudah mula surut dan anggota JPAM membantu membersihkan rumah penduduk yang terjejas)

"Pakcik pergi kerja dulu, pakcik jalan dalam masa setengah jam, orang rumah pakcik telefon pakcik cakap air dah masuk rumah, dia cakap sekejap sangat, itu yang pakcik balik semula, angkat barang apa yang patut kan, tengok memang air tu memang laju lah masuk dalam rumah," kata penduduk, Amran Khamis. "Sebab banjir nya pun tak lah besar sangat kan masa kita pindah, lepas tu jiran tolong angkat barang semua, JPAM pun datang tengok dia kata macam ini kena pindah kan, jadi kita pun dalam pukul 6 tu kita pun kemas-kemas lah," menurut penduduk, Intan Khamis.  Pegawai Pertahanan Awam Daerah Pontian, Muhamad Solehin Che Mat bagaimana pun mengingatkan penduduk supaya bersedia untuk dipindahkan sekiranya banjir berulang.  "Kebiasaan di Pontian ini kalau hujan melebihi 2 jam kemungkinan akan berlaku banjir kilat lah kalau di daerah Pontian, buat masa ini Alhamdulillah lah, apabila arahan dikeluarkan untuk berpindah mereka berpindah ke pusat pemindahan," kata beliau. Selain Angkatan Pertahanan Awam, turut terlibat semasa banjir semalam adalah Pejabat Daerah Pontian, polis, Jabatan Pengairan dan Saliran serta Jabatan Kerja Raya.


KWAP sasar kembangkan saiz dana RM200 bilion menjelang 2025

KUALA LUMPUR, 3 Ogos- Kumpulan Wang Persaraan Diperbadankan (KWAP) berupaya mengembangkan saiz dana kasar sebanyak RM200 bilion menjelang 2025 menerusi inisiatif TERAS 5.Menteri Kewangan, Tengku Datuk Seri Zafrul Tengku Abdul Aziz berkata, inisiatif tersebut dapat meningkatkan produktiviti dan kecekapan KWAP dalam membentuk ekosistem persaraan yang lebih dinamik. Program tiga tahun tersebut berasaskan lima tunggak utama iaitu struktur, tadbir urus, modal insan, proses dan digital.

(Menteri Kewangan, Tengku Datuk Seri Zafrul Tengku Abdul Aziz)

"Melalui TERAS 5, Kementerian Kewangan yakin KWAP akan dapat mencapai sasarannya untuk mengembangkan saiz dana secara mampan dengan jumlah dana kasar sebanyak RM200 bilion dan meningkatkan jumlah aset harta daripada 17 kepada lebih 30 serta lebih 35 subsidiari dan ini sasaran menjelang 2025 ... Insya Allah", katanya ketika berucap pada majlis pelancaran Pelan Transformasi KWAP di sini.Tambahnya, KWAP telah berkembang maju dan berjaya meluaskan portfolio pelaburannya sebanyak tiga kali ganda dari dana bernilai 41.9 bilion pada 2007 kepada sekitar RM159 bilion setakat ini.Katanya, sebagai pemain dan pelabur utama, syarikat berkaitan kerajaan (GLC) dan syarikat pelaburan berkaitan kerajaan (GLIC) merupakan tunjang penting kepada asas ekonomi Malaysia dan menyumbang kira-kira RM445 bilion atau 25 peratus pasaran Bursa Malaysia serta memberi peluang pekerjaan kepada lebih 500,000 Keluarga Malaysia.Sementara itu, Ketua Pegawai Eksekutif KWAP, Nik Amlizan Mohamed berkata, KWAP menyasarkan untuk mencapai pulangan pelaburan sebanyak tujuh peratus menjelang 2025, berbanding enam peratus ketika ini. Beliau berkata bagi merealisasikan hasrat itu pihaknya akan memberi tumpuan kepada pelaburan infrastruktur, hartanah dan ekuiti swasta pada masa hadapan.Bercakap pada Majlis Pelancaran TERAS 5 jelasnya, inisiatif yang baru dilancarkan itu akan turut menyokong usaha KWAP dalam mencapai sasaran berkenaan."Kami melihat pulangan daripada pasaran awam kini tidak berada dalam trajektori meningkat, sebaliknya pasaran persendirian mencatatkan pertumbuhan dua angka", katanya.Melangkah ke hadapan, KWAP akan turut menyediakan perkhidmatan lebih lancar bagi golongan pesara, dengan memanfaatkan sepenuhnya aplikasi MyPesara. Setakat ini, aplikasi berkenaan telah meraih 200 ribu muat turun.TERAS 5 merupakan sebahagian daripada pelan dasar jangka panjang bagi menambah saiz dana dengan lebih berkesan dan kekal mampan yang melibatkan pemerkasaan lima pemboleh utama iaitu struktur, tadbir urus, modal insan, proses dan digital.


Pameran Kerjaya Bidang Kejuruteraan dan Teknologi anjuran MARA tawar lebih 1,500 peluang pekerjaan

(Datuk Seri Mahdzir Khalid membuat tinjauan pada Pameran Kerjaya Bidang Kejuruteraan dan Teknologianjuran Majlis Amanah Rakyat (MARA) yang berlangsung semalam dan hari ini)

KUALA LUMPUR, 3 Ogos - Lebih 1,500 peluang pekerjaan ditawarkan kepada graduan dalam bidang kejuruteraan dan teknologi menerusi Pameran Kerjaya Bidang Kejuruteraan dan Teknologi anjuran Majlis Amanah Rakyat (MARA).Menteri Pembangunan Luar Bandar, Datuk Seri Mahdzir Khalid berkata, peluang kerjaya itu ditawarkan MARA dengan kerjasama Lembaga Pembangunan Industri Malaysia (MIDA) dan sepuluh syarikat swasta terkemuka.Selaras dengan usaha kerajaan untuk mengurangkan kadar pengangguran graduan bumiputera, inisiatif tersebut juga dapat membantu mengurangkan isu ketidakpadanan antara bekalan buruh dengan permintaan tenaga kerja di pasaran.

"Ia merupakan salah satu daripada program MARA yang dipanggil 'create crafting', kita tolong wujudkan peluang-peluang pekerjaan tetapi dengan bantuan daripada MIDA sebab MIDA kenal mana industri yang memerlukan kejuruteran dan teknologi, MARA pula ada pelajar..jadi kolaborasi antara MARA dan MIDA membolehkan pelajar itu 'matching' (sepadan) dengan industri yang ada," kata beliau pada sidang media selepas merasmikan Penutup Seminar dan Pameran Kerjaya Bidang Kejuruteraan dan Teknologi, di sini hari ini.Dalam tempoh dua hari penganjuran, sejumlah 1,200 graduan dan pelajar telah berjaya mendapat padanan kerjaya mengikut kesesuaian bidang pengajian masing-masing.Penganjuran program itu adalah sebahagian Agenda Keluarga Malaysia di bawah inisiatif JaminKerja Keluarga Malaysia yang dilancarkan bulan lalu oleh Perdana Menteri, Datuk Seri Ismail Sabri Yaakob.


Pembinaan Lapangan Terbang Pulau Tioman, cadangan dipertimbang semula - MPFN

KUALA LUMPUR, 3 Ogos- Majlis Perancangan Fizikal Negara (MPFN) memutuskan cadangan pembinaan Lapangan Terbang Pulau Tioman perlu diangkat semula untuk pertimbangan.  Sebarang keputusan pelaksanaannya hanya akan diputuskan selepas hasil Kajian Pelan Strategik Lapangan Terbang Kebangsaan (NASP) selesai.  Menurut Menteri Pengangkutan, Datuk Seri Dr Wee Ka Siong, sebarang keputusan mengenai projek itu juga adalah tertakluk kepada hasil laporan teknikal seperti Laporan Penilaian Impak Trafik (TIA) dan syarat yang ditetapkan pihak Jabatan Alam Sekitar (JAS).  "Untuk makluman Ahli Yang Berhormat, Mesyuarat Majlis Perancangan Fizikal Negara (MPFN) Ke-36 (Bil.3/2020) pada 27 Oktober 2020 antara lain telah bersetuju secara dasar dengan cadangan pembinaan Lapangan Terbang Pulau Tioman yang baharu tertakluk kepada keperluan untuk menyediakan beberapa laporan teknikal seperti Laporan Penilaian Impak Alam Sekitar (ElA), Laporan Penilaian Impak Sosial (SIA), Laporan Penilaian Impak Trafik (TIA), Marine Risk Assessment, Coral Mapping Studies dan Land-Disturbing Pollution and Mitigation Measures.Mesyuarat MPFN tersebut juga memutuskan bahawa cadangan ini perlu diangkat semula untuk pertimbangan," kata Wee Ka Siong menjawab soalan Ahli Parlimen Seremban, Anthony Loke Siew Fook.

Sementara itu, skop asal projek menaik taraf Kompleks Imigresen, Kastam, Kuarantin dan Keselamatan (ICQS) Tebedu di Serian, Sarawak perlu diubah. Menurut Timbalan Menteri Dalam Negeri II, Jonathan Yasin, berdasarkan hasil lawatan ke tapak projek pada Mei lalu, keperluan tersebut meliputi penggantian sebahagian blok bangunan usang dengan yang baharu berbanding cadangan asal hanya menaik taraf bangunan sedia ada.  Pelantikan perunding untuk reka bentuk pula dijangka dimuktamadkan selewat-lewatnya pada November ini. "Pelantikan jururunding bagi tujuan penyediaan rekabetnuk dijangka dapat dimuktamadkan pada selewat-lewatnya November 2022 sebelum dibentangkan dalam makmal pengurusan nilai pada Februari 2023. Projek ini seterusnya akan 'ditender' pada Jun 2023 dengan tempoh penyiapan selama 36 bulan," jelas Jonathan menjawab pertanyaan wakil Serian, Datuk Seri Richard Riot Jaem di Parlimen. Projek naik taraf Kompleks ICQS Tebedu telah diluluskan dalam RP1 RMK-12 dengan nilai RM100 juta.  Peruntukan yang disediakan untuk tahun ini adalah sebanyak RM500,000 untuk kerja-kerja awalan khususnya bagi pelantikan jururunding.


Kerjasama masyarakat, pihak berkuasa tangani jenayah pemerdagangan manusia

KELANA JAYA, 3 Ogos- Sifat dan modus operandi jenayah pemerdagangan manusia, licik dan berubah-ubah. Ke arah keberkesanan menanganinya, masyarakat dan pihak berkuasa perlu bekerjasama.Mereka boleh menjadi "mata dan telinga" bagi mengenal pasti masalah dan isu berkaitan jenayah tersebut.Menteri Dalam Negeri, Datuk Seri Hamzah Zainudin berkata, ia termasuk perkongsian maklumat daripada pertubuhan bukan kerajaan (NGO), Pertubuhan Masyarakat Sivil (CSO), rakyat serta media.

(Menteri Dalam Negeri, Datuk Seri Hamzah Zainudin)

"Saya juga menjemput kementerian-kementerian lain seperti Kementerian Sumber Manusia, Kementerian Perdagangan Antarabangsa dan Industri (MITI) dan Perusahaan Perladangan dan Komoditi."Ini adalah kementerian yang banyak membabitkan diri atau kementerian tersebut dengan pekerja-pekerja luar, pekerja-pekerja asing. "Maka kita hendak memastikan segala tanggungjawab itu bukan hanya terhadap majikan tetapi juga pekerja dan seluruh rakyat yang ada seharusnya mmpunyai sikap terbuka untuk mengenal pasti masalah atau isu penyeludupan manusia dlm negara kita", katanya kepada media Persidangan Penerbangan Menentang Pemerdagangan Manusia dan Majlis Menandatangani Memorandum Persefahaman antara Malaysia Airlines dan Persatuan Hentikan Pemerdagangan Manusia (SHUT) di Kelana Jaya.Kerajaan bertekad untuk menambah baik penguatkuasaan, meningkatkan pendakwaan serta memperkasa perlindungan kepada mangsa dan membanteras jenayah pemerdagangan manusia.


Lapor segera sebarang isu berkaitan keselamatan bangunan sekolah - Dr Mah

(Dr. Mah menyempurnakan Majlis Pecah Tanah Pembinaan Dewan Terbuka Sekolah-Sekolah Daerah Muallim di SMK Slim River di sini)

SLIM RIVER, 3 Ogos- Pihak sekolah perlu melaporkan sebarang isu berkaitan keselamatan bangunan, khususnya melibatkan bangunan sekolah lama kepada Kementerian Pendidikan (KPM) untuk diambil tindakan segera.Menurut Timbalan Menteri Pendidikan 1, Datuk Dr Mah Hang Soon, pihaknya juga akan mengambil langkah proaktif untuk membuat penilaian pendawaian elektrik di kebanyakan sekolah di seluruh negara. "Mana-mana bangunan lama yang memerlukan perhatian maka perlulah pihak sekolah laporkan dan pada waktu yang sama kita akan lihat mekanisme bagaimana untuk memastikan ianya dapat kita jalankan secara berkala. Walau apapun langkah-langkah untuk memastikan keselamatan sentiasa kita titikberatkan," katanya pada Majlis Pecah Tanah Pembinaan Dewan Terbuka Sekolah-Sekolah Daerah Muallim di SMK Slim River di sini. Mengulas lanjut, Dr. Mah menjelaskan meskipun terdapat lebih 10,000 buah sekolah, ia dilihat penting bagi memastikan tahap keselamatan sekolah terjamin.  Terdahulu, beliau diminta mengulas insiden pada Ahad lepas melibatkan sebuah asrama lelaki Sekolah Menengah Kebangsaan Agama (SMKA) Datuk Haji Abu Hassan Haji Said di Pedas, Negeri Sembilan yang terbakar; dikatakan berpunca daripada masalah pendawaian elektrik. Berhubung pembinaan dewan terbuka itu sebanyak RM394,000 diperuntukkan bagi pembinaan dewan tersebut yang dijangka siap sepenuhnya November ini.

(Timbalan Menteri Pendidikan 1, Datuk Dr Mah Hang Soon)


KSM kaji penggunaan IR 4.0 dalam melatih belia menceburi sektor perladangan

KUALA LUMPUR, 3 Ogos- Kementerian Sumber Manusia (KSM) sedang mengkaji penggunaan teknologi revolusi industri 4.0 (IR 4.0) dalam memberi latihan kemahiran kepada golongan belia dalam sektor perladangan.  Menterinya, Datuk Seri M. Saravanan berkata sektor itu mempunyai peluang pekerjaan yang luas namun kurang diminati oleh golongan belia. "Jika kita lihat pada sektor perladangan, peluang pekerjaan begitu banyak. Walaupun sebelum ini wujud permintaan daripada majikan untuk mengambil pekerja asing, KSM telah memberi peluang terlebih dahulu kepada pekerja tempatan selama satu tahun tetapi, kita dapati golongan belia tidak minat untuk menceburi bidang ini. Meski, penawaran pendapatan sudah lebih baik daripada sebelumnya.

Oleh itu, kementerian sedang mengkaji bagaimana kita dapat menggunakan revolusi industri 4.0 (IR4.0) untuk memberi latihan kemahiran kepada golongan belia, terlibat dalam bidang ini," jawab Saravanan terhadap soalan tambahan wakil Sri Gading, Datuk Dr. Shahruddin Md Salleh di Parlimen.

Tambah Datuk Seri M.Saravanan, sehingga 29 Julai 2022 sebanyak 120, 237 pencari kerja telah berjaya ditempatkan melalui pelbagai aktiviti yang dilaksanakan oleh Kementerian melalui PERKESO manakala Program Perantisan JaminKerja-Insentif Penggajian berjaya memanfaatkan 5,932 orang bagi tempoh sama.

(Menteri Sumber Manusia, Datuk Seri M.Saravanan berkata demikian di Parlimen)


Kesedaran ibu bapa faktor ketidakcapaian PICKids - KKM

KUALA LUMPUR, 3 Ogos- Seramai 1.76 juta kanak-kanak berusia lima hingga 11 tahun sudah menerima sekurang-kurangnya 1 dos vaksin melalui Program Imunisasi COVID-19 Kebangsaan Kanak-Kanak (PICKids), setakat semalam.  Daripada jumlah itu,1.5 juta kanak-kanak atau 42.3% telah melengkapkan 2 dos vaksin manakala hanya 1,030 kanak-kanak dalam kategori "moderate to severe immunocompromised" telah mendapat dos ketiga bagi melengkapkan dos primer vaksin COVID-19.

Jelas Timbalan Menteri Kesihatan 1, Datuk Dr. Noor Azmi Ghazali, kerajaan telah membelanjakan RM267.7 juta bagi pembelian vaksin COVID-19 kanak-kanak sehingga 30 Jun lalu.  Walaupun bekalan vaksin mencukupi, namun masih ramai kanak-kanak yang belum mendapatkan suntikan vaksin walaupun program tersebut sudah enam bulan berlangsung. "Kita sudah masuk tempoh enam bulan pelaksanaan namun hanya mencapai hampir 50%. Pihak kementerian mendapati pelaksanaan di peringkat staf kesihatan dilakukan dengan amat baik seterusnya libat urus bersama kerajaan negeri juga sangat bagus selain pihak swasta dan hospital juga menyambut baik inisiatif ini tetapi "the arms are not there" (kesedaran daripada masyarakat tiada). Oleh itu, kesedaran ibu bapa memainkan peranan yang sangat penting untuk mereka tahu kepentingan memberi vaksinasi adalah untuk melindungi anak-anak sekali gus mengelak jangkitan yang serius," kata Datuk Dr. Noor Azmi menjawab soalan yang diajukan oleh wakil Subang, Wong Chen di Parlimen. Pihaknya giat melaksanakan pelbagai usaha dan inisiatif untuk menggalakkan lebih ramai ibu bapa membawa anak-anak mendapatkan vaksin COVID-19.


Sebarang aktiviti jejaskan ekosistem Tasik Chini dihentikan, lanjut sidang parlimen esok - Takiyuddin

KOTA BHARU, 3 Ogos- Sebarang aktiviti termasuk kelulusan baharu pengambilan pasir dan mineral atau sebarang aktiviti yang menjejaskan ekosistem Tasik Chini, di Pekan Pahang sudah dihentikan.  Menteri Tenaga dan Sumber Asli (KeTSA), Datuk Seri Takiyuddin Hassan, berkata tindakan tersebut diambil susulan laporan berkala pertama Pertubuhan Pendidikan, Saintifik dan Kebudayaan Pertubuhan Bangsa Bersatu (UNESCO) mengenai Tasik Chini yang didapati tidak lagi memenuhi kriteria untuk menjadi sebahagian daripada Rangkaian Rizab Biosfera Dunia (WNBR).  "Arahan tegas daripada kerajaan supaya tidak ada lagi kelulusan baharu untuk mineral dan juga galian-galian yang ada di sekitar Tasik Chini itu, secara lebih lanjut akan diperincikan dalam sidang parlimen esok," katanya kepada wartawan selepas menyempurnakan Majlis Perasmian Kejohanan Olahraga Tahunan Sekolah Kebangsaan (SK) Islah, di sini. Mengulas lanjut, Takiyuddin berkata, pihak UNESCO telah memberikan tempoh tertentu untuk memulihkan semula Tasik Chini dalam usaha mengekalkan status berkenaan.  Sebalum ini, media melaporkan tinjauan UNESCO mengenai status Tasik Chini baru-baru ini mendapati tasik itu tidak lagi memenuhi kriteria ditetapkan.  Berdasarkan tinjauan berkala pertama itu, Tasik Chini tidak lagi memenuhi kriteria untuk menjadi sebahagian daripada Rangkaian Rizab Biosfera Dunia (WNBR) mereka dan berisiko dilucutkan statusnya sebagai rizab biosfera.  Bagaimanapun UNESCO memberi tempoh kepada Malaysia sehingga 30 September ini untuk memaklumkan badan dunia itu mengenai perancangan untuk merawat  dan memulihkan Tasik Chini serta tanah lembap di sekelilingnya supaya kembali sihat.  Sementara itu, Datuk Seri Takiyuddin berkata kajian berhubung tragedi banjir di Baling, Kedah sudah siap dan akan dibentangkan dalam sidang Parlimen esok.  Kajian berkenaan dilakukan membabitkan beberapa kementerian dan kerajaan negeri serta pakar-pakar geologi.

(Datuk Seri Takiyuddin Majlis Perasmian Kejohanan Olahraga Tahunan Sekolah Kebangsaan (SK) Islah, di Kota Bharu)


Bekalan keperluan asas di Kedah masih cukup - KPDNHEP

ALOR SETAR, 3 Ogos- Bekalan barang keperluan di Kedah masih berada pada tahap yang stabil dan mudah diperolehi. Pengarah Kementerian Perdagangan Dalam Negeri dan Pengguna (KPDNHEP), Kedah Affendi Rajini Kanth berkata menerusi hasil 33 pemeriksaan di bawah Ops anti sorok, tiada isu berkaitan kegiatan sorok barang kawalan dan keperluan harian di pasaran dikesan di seluruh negeri. "Bekalan ayam standard dan telur ayam pelbagai gred mudah diperolehi dan bekalan mencukupi," kata kenyataan yang dikeluarkan KPDNHEP Kedah di laman Facebooknya. Hasil pemeriksaan juga mendapati para peniaga mematuhi harga siling yang ditetapkan bagi ayam dan juga telur ayam. Bekalan minyak masak paket 1 kilogram mendapat permintaan tinggi di pasaran susulan daripada penarikan semula subsidi minyak masak botol dan peruncit mengakui telah kehabisan stok dan menunggu penghantaran yang seterusnya.

(Anggota penguat kuasa KPDNHEP menjalankan pemeriksaan di beberapa premis perniagaan bagimemastikan bekalan keperluan asas mencukupi dan tidak disorok)


Tularkan individu buang sampah sesuka hati, langkah didik masyarakat

JOHOR BAHRU, 3 Ogos- Masyarakat diminta berkongsi gambar atau menularkan mana-mana individu atau pihak yang sesuka hati membuang sampah sama ada dari dalam kenderaan atau di mana-mana kawasan. Gesaan itu dibuat sebagai langkah untuk mendidik dan mengikis budaya suka membuang sampah merata-rata sehingga menjejaskan kebersihan alam sekitar.Menurut Pengerusi SW Corp, Datuk Rizalman Mokhtar, sikap sesetengah individu yang cenderung membuang sampah harus diubah dengan sepatutnya mereka berasa malu untuk membuang sampah sesuka hati."Mereka yang membuang sampah sesuka hati akan mula berhati-hati ataupun merasa malu. Kalau kita lihat sekarang ini ada "dash cam" (kamera papan pemuka) dalam kereta. Mereka yang nak memotong (kenderaan) di laluan kecemasan pun sudah jadi takut. Sekarang ini "dash cam" juga boleh digunakan.

"Kalau ambil gambar orang yang buang sampah dari kereta, kalau nampak 'viralkan' jadi bila macam tu nanti semua orang akan jadi berhati-hati akhirnya lebih berdisiplin, katanya selepas merasmikan Sambutan Hari Pekerja Pembersihan dan Pelancaran Kempen Kibar Jalur Gemilang di Bandar Datuk Onn," di sini. Ketika ini, jumlah pekerja pembersihan adalah seramai 27,412 dan daripada jumlah itu 26.77% atau 7,339 adalah pekerja asing melibatkan tiga syarikat konsesi di tujuh buah negeri yang menerima pakai Akta 672.  SWCorp turut menyasarkan seramai 10,000 orang tenaga mahir akan memiliki Sijil Kemahiram Malaysia (SKM) menjelang 2030 selari kluster Dasar Pembersihan Negara. Untuk rekod Dasar Kebersihan Negara telah dilancarkan pada 2019, fokus kepada lima kluster bersama 14 strategi komprehensif, selain menggariskan 87 pelan tindakan.Lima kluster yang digariskan itu adalah kesedaran terhadap kebersihan, kelestarian alam sekitar, ekonomi kitaran, tadbir urus dan penguatkuasaan, serta modal insan berkualiti dan berkemahiran.

(Pengerusi SW Corp, Datuk Rizalman Mokhtar pada proram Sambutan Hari Pekerja Pembersihan dan Pelancaran Kempen Kibar Jalur Gemilang di Bandar Datuk Onn," di sini)


Banjir Baling, bilangan penduduk terjejas di PPS meningkat

BALING, 3 Ogos- Bilangan penduduk terjejas banjir di dua Pusat Pemindahan Sementara (PPS) meningkat akibat banjir kilat di Baling, Kedah semalam.Ketua Seketariat Bencana Angkatan Pertahanan Awam Malaysia (APM) Negeri Kedah, Mejar (Pertahanan Awam) Mohd Muaz Mohd Yusoff menerusi kenyataan berkata seramai 41 penduduk dari 12 keluarga ditempatkan di PPS terbabit setakat pukul 8.00 pagi tadi. "Di PPS Tengku Habsah Batu 7, jumlah penduduk terjejas meningkat kepada 24 orang daripada lapan keluarga manakala PPS Dewan Abdul Tun Razak kekal 17 orang daripada empat keluarga. Penduduk yang ditempatkan di PPS terdiri daripada penduduk Kampung Rambong Batu, Kampung Bendang Sera, Kampung Jernang, Kampung Seratus dan Kampung Tanjung Langsat," kata Mohd Muaz dalam kenyataannya. Pemantauan masih dilakukan oleh pihak berkuasa dan agensi yang terlibat di kawasan terjejas susulan cuaca dilaporkan mendung. Dalam kejadian semalam, hujan lebat selama satu jam menyebabkan beberapa kawasan penempatan penduduk dilanda banjir kilat berikutan limpahan air Sungai Baling.

(Operasi pemindahan penduduk terjejas banjir giat dijalankan tanpa mengira waktu oleh anggota APM bertugas)


Aspek selenggara bangunan berstruktur tinggi perlu diberi perhatian - JBPM

SEREMBAN, 3 Ogos- Jabatan Bomba dan Penyelamat Malaysia (JBPM) memberi penekanan kepada pematuhan peruntukan undang-undang, keperluan teknikal dan penyelenggaraan baik di dalam bangunan terutamanya bagi bangunan berstruktur tinggi atau “Super High Rise Buiding”.Mengikut statistik, Malaysia merupakan antara negara yang mempunyai bilangan bangunan berstruktur tinggi paling banyak di Asia sehingga mencecah hampir 1,000 bangunan pada tahun ini.Menurut Ketua Pengarah JBPM, Datuk Seri Mohammad Hamdan Wahid, penglibatan semua pihak perlu terutamanya agensi keselamatan dan pemain industri terlibat dalam usaha mengekang berlakunya kejadian kebakaran melibatkan bangunan berstruktur tinggi."Jadi, dengan ketinggian seperti ini kelengkapan untuk strategi keselamatan kebakaran di dalam bangunan perlu lebih baik selain strategi pertahanan keselamatan kebakaran juga perlu mantap. Ini kerana langkah pemadaman api luaran tidak lagi berkesan," kata beliau selepas merasmikan Seminar Keselamatan Kebakaran 'Kesedaran Keselamatan Kebakaran, Penyelenggaraan dan Penguatkuasaan Dalam Bangunan' Peringkat Negeri Sembilan, di sini.Tambahnya, setakat ini Malaysia mencatat kedudukan baik bagi kes melibatkan kebakaran bangunan berstruktur tinggi berikutan pematuhan kod piawaian dan penyelenggaraan baik oleh pengurusan bangunan.Oleh sebab itu, penyelenggaraan peralatan menentang kebakaran di dalam setiap bangunan adalah penting sekali gus bagi mengelak insiden yang boleh meragut nyawa penghuni bangunan.

(Ketua Pengarah JBPM, Datuk Seri Mohammad Hamdan Wahid meluangkan masa melihat ruang pameranyang disediakan selepas merasmikan seminar di ibu negeri)


Garis panduan baharu pengurusan sisa pepejal di peringkat akhir - KPKT

KUALA LUMPUR, 3 Ogos- Malaysia dalam usaha membangunkan garis panduan baharu pengurusan sisa pepejal yang kini di peringkat akhir bagi memperkukuh elemen ekonomi kitaran juga menangani isu berkaitan pengurusan makanan.

Menurut Menteri Perumahan dan Kerajaan Tempatan, Datuk Seri Reezal Merican Naina Merican, kementeriannya turut menjalin kerjasama dengan kerajaan Jepun sekali gus akan menyemak semula Akta Pengurusan Sisa Pepejal dan Pembersihan Awam 2007 (Akta 672). "Langkah itu bagi memperkukuhkan elemen ekonomi kitaran secara keseluruhan selain menangani isu pembaziran makanan," katanya ketika menjawab soalan Ahli parlimen Kemaman, Che Alias Hamid dalam sidang dewan rakyat hari ini. Jelas Reezal, akta semasa hanya terhad kepada industri dan sektor pembuatan makanan tertentu di tujuh buah negeri sahaja.  Justeru, semakan semula akta tersebut dapat memantapkan lagi pengurusan sisa makanan supaya ianya lebih sistematik selain dapat dilaksanakan secara menyeluruh."Sebagai permulaan, kementerian ini (KPKT) dengan kerjasama Kementerian Alam Sekitar Jepun (MOEJ) sedang membangunkan garis panduan pengurusan sisa makanan. Dengan kerjasama ini, kementerian akan turut mencontohi kejayaan negara tersebut dalam mewujudkan perundangan khusus yang menyokong pengurusan sisa makanan yang lestari," katanya sebagai menjawab soalan Che Alias yang bertanya mengenai hasrat kementerian untuk mewujudkan satu akta berhubung dengan isu pembaziran makanan di Malaysia yang setiap tahun semakin membimbangkan. Reezal turut menjelaskan bahawa ke semua inisiatif yang dilaksana itu adalah seiring dengan sasaran Matlamat Pembangunan Mampan Pertubuhan Bangsa Bersatu (PBB) untuk mengurangkan separuh sisa makanan global per kapita menjelang tahun 2030.

(Reezal Merican dalam sidang Dewan Rakyat hari ini)


PPS di Pontian dibuka, penduduk terjejas masih dilarang pulang ke rumah - APM

PONTIAN, 3 Ogos- Sebuah Pusat Pemindahan Sementara (PPS) banjir dibuka di Pontian, Johor sejak semalam, berikutan hujan berterusan mengakibatkan beberapa buah rumah di Kampung Seri Bukit Panjang dinaiki air.PPS di Sekolah Kebangsaan Seri Bukit Panjang yang dibuka pada pukul 8 malam semalam, menempatkan 22 penduduk terjejas daripada keluarga.Jawatankuasa Pengurusan Bencana Daerah dalam kenyataannya memaklumkan hujan lebat selama dua jam sejak pukul 4.30 petang semalam, menyebabkan paras air naik dan penduduk terpaksa dipindahkan. "Sehingga kini, penduduk masih tidak dibenarkan pulang disebabkan kemungkinan hujan pada hari ini," kata kenyataan itu. Antara agensi terlibat semasa pemindahan dan operasi di PPS ialah Pejabat Daerah Pontian, Angkatan Pertahanan Awam (APM), polis, Jabatan Pengairan dan Saliran (JPS) serta Jabatan Kerja Raya (JKR).

(PPS Sekolah Kebangsaan Seri Bukit Panjang dibuka bagi menempatkan penduduk terjejas banjir)


Dua lelaki cedera, langgar lori tangki di lebuhraya PLUS

SLIM RIVER, 3 Ogos- Dua cedera selepas kereta dinaiki melanggar belakang sebuah lori tangki membawa muatan gas petroleum cecair (LPG) di Kilometer 372.3 Lebuhraya PLUS arah utara, malam tadi.  Tiada kebocoran dilaporkan.  Jurucakap Bomba dan Penyelamat Negeri memaklumkan pihaknya menerima panggilan mengenai kejadian pada pukul 9.06 malam sebelum ke lokasi insiden.  "Sebaik tiba, kami mendapati sebuah kereta yang dinaiki dua lelaki telah melanggar bahagian belakang lori tangki berkenaan sehingga menyebabkan kedua-duanya tersepit," katanya kepada pemberita RTM. Kerja-kerja penyelamatan dilakukan oleh anggota bomba menggunakan peralatan khas sebelum mangsa diserahkan kepada pihak Kementerian Kesihatan (KKM) untuk tindakan lanjut.  Sementara itu, pemandu lori tangki tidak mengalami sebarang kecederaan.

(Dua individu tersebut terpaksa dikeluarkan pihak bomba dengan menggunakan peralatankhas susulan keadaan kenderaan yang remuk akibat pelanggaran)


Tangani inflasi, kerajaan gariskan beberapa langkah jangka panjang

KUALA LUMPUR, 3 Ogos- Kerajaan memberi fokus terhadap sekuriti makanan, mewujudkan peluang pekerjaan dan pelaburan yang berkualiti sebagai beberapa langkah jangka panjang dalam menangani inflasi.Menurut Menteri di Jabatan Perdana Menteri (Ekonomi), Datuk Seri Mustapa Mohamed, ke arah itu beberapa usaha dilaksanakan termasuk program memperkasa agromakanan, produktiviti pekerja, peningkatan sistem pendidikan dan kepakaran Keluarga Malaysia bagi memastikan Malaysia menjadi negara yang berpendapatan tinggi.“Kita nak jadi sekarang ni pendapatan purata Malaysia keluarga RM7,000 satu bulan. Kita naik RM10,000 sebulan menjelang tahun 2025. Jadi kenaikan pendapatan itu perlu seiring dengan pelaburan berkualiti. Seiring dengan pendapatan dalam kemahiran. Itu jadi matlamat kita, sebagai sebuah negara berpenapatan tinggi bermakna kita menikmati tarif hidup lebih baik,” katanya.Datuk Seri Mustapa Mohamed berkata demikian dalam program Bicara Naratif di TV1.Menurutnya lagi, pelbagai langkah dilakukan kerajaan bagi mengurangkan inflasi bagi jangka masa pendek termasuk pemberian subsidi, penetapan harga siling dan juga penubuhan jawatankuasa bagi menangani inflasi.Pun begitu, perancangan jangka panjang dilihat perlu agar hasil dalam negara dapat dipertingkatkan.

(Datuk Seri Mustapa Mohamed ketika menjadi tetamu program Bicara Naratif di TV1)


Dua cedera kenderaan dinaiki langgar belakang lori muatan LPG

SLIM RIVER, 3 OGOS- Dua cedera selepas kereta dinaiki melanggar belakang sebuah lori tangki membawa muatan gas petroleum cecair (LPG) di Kilometer 372.3 Lebuhraya PLUS arah utara, malam tadi.Tiada kebocoran dilaporkan.Jurucakap Bomba dan Penyelamat Negeri memaklumkan pihaknya menerima panggilan mengenai kejadian pada pukul 9.06 malam sebelum ke lokasi insiden.Sebaik tiba, didapati sebuah kereta dinaiki dua lelaki telah melanggar bahagian belakang  lori tangki berkenaan sehingga menyebabkan kedua-duanya tersepit.Kerja-kerja penyelamatan dilakukan oleh anggota bomba menggunakan peralatan khas sebelum mangsa diserahkan kepada pihak Kementerian Kesihatan (KKM) untuk tindakan lanjut.Sementara itu, pemandu lori tangki tidak mengalami sebarang kecederaan.


Banjir kilat, dua PPS dibuka di Baling

BALING, 3 Ogos- Dua pusat pemindahan sementara PPS dibuka di daerah Baling, Kedah susulan  banjir kilat akibat limpahan  air Sungai Baling ke kawasan penempatan penduduk yang terletak ditepi sungai.

Timbalan  Pegawai Pertahanan Awam Daerah Baling, Leftenan (PA) Mohd Dzulhaidy Khalil menerusi kenyataan memaklumkan dua PPS tersebut ialah Sekolah Kebangsaan  Tengku Habsah dan PPS Dewan Tun Abdul Razak .

Katanya setakat jam 11.00 malam tadi,  sejumlah 37 penduduk terjejas dari sembilan buah keluarga ditempatkan di kedua-dua PPS terbabit.

PPS SK Tengku Habsah dibuka pada pukul 8.30 malam dengan menempatkan 20 orang daripada lima keluarga.

Manakala PPS Dewan Abdul Tun Razak, 17 orang daripada empat keluarga.

APM  menerima laporan tentang banjir kilat tersebut pada kira-kira pukul 7.00 Malam  dan sepasukan lapan anggota APM  bersama peralatan  ke lokasi kejadian banjir meninjau kawasan terjejas.

Arus air sungai masih deras dan ketika ini kerja-kerja pemindahan  penduduk masih diteruskan.

Banjir kilat  ini berlaku susulan hujan lebat selama sejam pada pukul 6.00 petang tadi.


Juruterbang mangsa nahas pesawat ringan terhempas selamat dikebumikan

SEMENYIH, 2 Ogos- Jenazah jurulatih penerbangan Fajim Juffa Mustafa Kamal, 52 tahun yang terkorban dalam kejadian pesawat ringan terhempas di Ipoh, Perak semalam, selamat dikebumikan di Tanah Perkuburan Islam Bandar Tasik Kesuma pukul 7.26 petang tadi.

Jenazah allahyarham terdahulu dibawa ke kediaman kakaknya, di Bandar Tasik Kesuma pada pukul 5.41 petang, sebelum dibawa ke Surau Al Kauthar untuk disembahyangkan.

Kira-kira 500 ahli keluarga dan rakan termasuk anggota TUDM hadir memberi penghormatan terakhir.

Antaranya Panglima Angkatan Tentera Jeneral Tan Sri Affendi Buang dan Panglima Tentera Udara, Jeneral Tan Sri Mohd Asghar Khan Goriman Khan.

“Arwah merupakan salah seorang jurutebang pejuang di bawah naungan saya, awrah adalah seorang yang boleh saya katakan, ceria, dan menyenangkan, dia dibuktikan hari ini apabila begitu ramai rakan-rakannya yang hadir,” kata Affendi.

Insiden kira-kira pukul 8.00 malam semalam telah mengorbankan Fajim Juffa, manakala Muhammad Din Fikri Zainal Abidin, 62 tahun cedera, dan berada dalam keadaan stabil.

(Jenazah jurulatih penerbangan Fajim Juffa Mustafa Kamalselamat dikebumikan di Tanah Perkuburan Islam Bandar Tasik Kesuma)


Banjir di JB: APM Johor digerakkan ke Kampung Baru Mohd Amin sebagai persediaan

JOHOR BAHRU, 2 Ogos - Seramai 20 anggota Angkatan Pertahanan Awam (APM) Johor digerakkan ke Kampung Baru Mohd Amin, Johor Bahru, untuk bersedia memindahkan pendudukan terjejas banjir sekiranya perlu.  Pemantauan juga dibuat berterusan bagi memastikan kawasan perumahan selamat didiami.  Pengarah Pertahanan Awam Johor, Penolong Pesuruhjaya (PA) Kamal Mokhtar berkata, sehingga kini, keadaan terkawal dan air mula surut, selain hujan mula reda.  "Setakat ini pusat pemindahan belum lagi dibuka, cuma kita memujuk penduduk untuk berpindah awal lah, supaya lebih mudah, dan juga lebih selamat bagi mereka, kalau cuaca bertambah buruk," kata Kamal. "Setakat ini kekuatan anggota untuk jalankan penugasan, kita dah aturkan lebih kurang 30 anggota lah, di lokasi yang berbeza-beza, mengikut keperluan dan keutamaan," menurut Ketua Polis Balai Sentral, Inspektor Nur Aminurrashid Nutman.

(Pengarah Pertahanan Awam Johor, Penolong Pesuruhjaya (PA) Kamal Mokhtar berkata sehingga kinikeadaan terkawal dan air mula surut, selain hujan mula reda)

Sementara itu, Menteri Besar, Datuk Onn Hafiz Ghazi menerusi catatan di laman Facebooknya berkata, Jabatan Pengairan dan Saliran (JPS) Johor akan melakukan kerja pengepaman bagi menyalurkan air keluar dari sekitar kawasan Bangunan Persekutuan dan Hospital Sultanah Aminah, Johor Bahru.  JPS akan menambah baik sistem pengepaman untuk menampung kapasiti air yang lebih tinggi.  Beliau difahamkan hujan lebat hari ini lebih dari kebiasaan, mencecah hampir 100 milimeter berbanding paras biasa, 20 milimeter.  Paras air pasang juga tinggi sehingga 1.5 meter, menyebabkan air hujan tidak dapat mengalir ke laut.


TNB percepat peralihan penjanaan kuasa kepada sumber lebih bersih

KUALA LUMPUR, 2 Ogos - Tenaga Nasional Berhad (TNB) akan mempercepat peralihan penjanaan kuasa kepada sumber lebih bersih menerusi penamatan operasi loji jana kuasa arang batu lebih awal.Buat permulaan syarikat itu berhasrat untuk menamatkan operasi loji jana kuasa Kapar Energy Ventures (KEV) setahun lebih awal dari tempoh ditetapkan iaitu tahun 2031.Presiden dan Ketua Pegawai Eksekutifnya, Datuk Baharin Din dalam satu kenyataan memaklumkan, loji jana kuasa akan turut diperkasakan dengan teknologi hijau baharu di samping menjalin perkongsian dengan syarikat teknologi.

"TNB sedang meneroka peluang kerjasama dengan rakan strategik yang mampu menyediakan teknologi, keupayaan dan sinergi modal untuk mengukuhkan TNB Power Generation Sdn Bhd (GenCo)," menurut beliau dalam kenyataan tersebut.Memandangkan permintaan terhadap tenaga bersih meningkat berikutan peralihan tenaga, nilai pasaran tenaga bersih diunjur mencecah antara RM65 bilion dan RM80 bilion.Syarikat utiliti itu berhasrat untuk menguasai sebahagian besar pegangan pasaran, berjumlah RM40 bilion menjelang tahun 2050.


Bekalan minyak masak di Kedah mencukupi

ALOR SETAR, 2 Ogos- Bekalan minyak masak di Kedah mencukupi untuk kegunaan pengguna.  Pengarah Kementerian Perdagangan Dalam Negeri dan Pengguna (KPDNHEP) negeri Kedah Affendi Rajini Kanth berkata bekalan sentiasa ada termasuklah minyak masak paket satu kilogram yang mendapat permintaan yang tinggi daripada pengguna susulan daripada penarikan semula subsidi minyak masak botol.

(Pegawai KPDNHEP membuat pemeriksaan minyak masak di sini)

Katanya berdasarkan pemeriksaan pasukan penguatkuasa hari ini terdapat beberapa kedai yang dilawati telah kehabisan stok dan menunggu penghantaran yang seterusnya.  Manakala minyak masak botol satu kilogram, 2 kilogram, 3 kilogram dan 5 kilogram masih dijual di pasaran.  Malah terdapat sesetengah peniaga masih mengekalkan harga yang lama untuk stok yang lama.  Selain itu, pihaknya turut melakukan pemeriksaan berkala terhadap syarikat pembungkus minyak masak untuk memastikan minyak yang dibungkus dapat diedarkan kepada peruncit untuk kegunaan pengguna. Pemeriksaan turut dijalankan di setiap rantaian meliputi pembungkus, pemborong dan peruncit bagi memastikan tidak berlaku ketirisan dan penyelewengan minyak masak bersubsidi.


RUU Kawalan Produk Tembakau dan Merokok 2022 dirujuk ke Jawatankuasa Pilihan Khas Parlimen untuk penambahbaikan

KUALA LUMPUR, 2 Ogos - Rang Undang-Undang (RUU) Kawalan Produk Tembakau dan Merokok 2022 dirujuk ke Jawatankuasa Pilihan Khas Parlimen untuk membuat syor-syor penambahbaikan.Menurut Menteri Kesihatan, Khairy Jamaluddin, jawatankuasa itu perlu menyediakan penyata cadangan penambahbaikan RUU berkenaan, dalam tempoh sebulan.Namun, tempoh boleh dilanjutkan sekiranya perlu, dengan tidak melebihi tarikh hari pertama persidangan Mesyuarat Ketiga Penggal Kelima Parlimen 14 yang akan datang. "Suatu usul bagi menyerahkan RUU bagi Kawalan Terhadap Tembakau dan Rokok 2022 kepada jawatankuasa pilihan yang dinamakan Jawatankuasa Pilihan Khas untuk membuat syor-syor mengenai: satu, meneliti bahagian 9 penguatkuasaan dalam RUU mencadangkan apa-apa penambahbaikan sekiranya perlu, tertakluk kepada undang-undang yang berkuasa berkuatkuasa..dua, meneliti fasal-fasal berhubung dengan penalti bagi kesalahan dalam RUU dan mencadangkan apa-apa penambahbaikan sekiranya perlu," kata beliau di Dewan Rakyat, hari ini.Khairy memaklumkan, jawatankuasa berkenaan akan dipengerusikan oleh beliau sendiri selain dianggotai 12 lagi ahli parlimen kerajaan dan pembangkang.

Beliau turut mengesyorkan agar cadangan-cadangan penambahbaikan kawal selia produk tembakau, bahan rokok, produk pengganti tembakau atau peranti merokok yang dibangkitkan ahli dewan rakyat dalam perbahasan, turut diteliti.Juga termasuk cadangan Jawatankuasa Pilihan Kesihatan Khas Sains dan Inovasi, serta Jawatankuasa Pilihan Khas Hal Ehwal Wanita, Kanak-kanak dan Pembangunan Sosial.Susulan itu, pembentangan Rang Undang-Undang Makanan (Pindaan) 2022 di Parlimen hari ini,ditangguhkan.Terdahulu, majoriti pembahas bersetuju RUU Kawalan Produk Tembakau dan Merokok 2022 perlu digubal.Ini bagi mengatasi masalah kelompongan fungsi akta sedia ada, sekali gus sebagai strategi pencegahan kepada penagih rokok dan vape.Bagaimanapun, RUU tersebut perlu diperhalusi agar dapat diperkasakan penguatkuasaannya pada masa akan datang.


Mangsa pesawat terhempas meninggal dunia kecederaan tengkuk dan dada

PERAK, 2 Ogos- Keputusan bedah siasat ke atas Allahyarham Fajim Juffa Mustafa Kamal mendapati mangsa meninggal dunia disebabkan kecederaan tengkuk dan dada akibat kemalangan aviasi.  Mengesahkan perkara tersebut, Ketua Polis Perak, Datuk Mior Faridalathrash Wahid.

(Ketua Polis Perak, Datuk Mior Faridalathrash Wahid)

Proses bedah siasat dijalankan di Jabatan Forensik Hospital Raja Permaisuri Bainun (HRPB) Ipoh.  Terdahulu, kenderaan membawa jenazah dilihat keluar daripada perkarangan Jabatan Forensik HRPB Ipoh pada puku 2.45 petang diiringi ahli keluarga dan saudara mara terdekat.  Jenazah akan dibawa ke Surau Al- Kauthsar, Bandar Tasik Kesumu untuk disembahyangkan sebelum dikebumi di Semenyih, Selangor.  Dalam kejadian sekitar pukul 8 malam itu, jurulatih penerbangan, Fajim Juffa Mustafa Kamal, 52 tahun maut manakala rakannya, Muhammad Din Fikri Zainal Abidin, 62 tahun cedera.  Muhammad Din Fikri yang merupakan ketua jurulatih penerbangan dihantar ke Hospital Raja Permaisuri Bainun (HRPB) untuk rawatan lanjut dan berada dalam keadaan stabil.  Sementara itu, Datuk Mior turut mengesahkan bahawa bangkai pesawat telah dibawa keluar dari lokasi kejadian.

Beliau berkata demikian selepas Majlis Penyerahan Bot Penyelamat Polis Di Raja Malaysia Kontinjen Perak di sini.


Hasil kajian tangani perubahan iklim di Selangor bakal dibentang

(Exco Perubahan Iklim, Hey Loy Sian menjawab soalan tambahan ADUN Bandar Utama, Jamaliah Jamaluddinpada Sidang Dewan Undangan Negeri Selangor, di Shah Alam hari ini/ Foto Selangorkini)

SHAH ALAM, 2 Ogos - Hasil kajian menangani perubahan iklim di Selangor bakal dibentang dalam tempoh empat bulan lagi.  Exco Perubahan Iklim, Hey Loy Sian berkata, perkara tersebut sudah dibincangkan Majlis Tindakan Perubahan Iklim Selangor yang diwakili seorang profesor di Universiti Putra Malaysia (UPM).  Beliau menjawab soalan tambahan ADUN Bandar Utama, Jamaliah Jamaluddin berhubung perkembangan kajian awal perubahan iklim mengikut kesesuaian infrastruktur sekiranya berlaku banjir di Sidang Dewan Undangan Negeri Selangor, di sini hari ini. Pada 21 Mac lalu, Loy Sian memaklumkan kerajaan negeri menubuhkan Pelan Tindakan Teknologi Hijau bagi menangani isu perubahan iklim sekali gus mengurangkan pembebasan karbon.

Selain itu, kerajaan negeri turut melaksanakan perbandaran hijau dengan mengguna pakai Kerangka Bandar Rendah Karbon (LCCF) dalam perancangan dasar di semua peringkat pihak berkuasa tempatan (PBT).  Sementara itu, Loy Sian berkata kerajaan negeri Selangor bakal membangunkan aplikasi khas menghadapi banjir bagi memudahkan penduduk negeri ini mendapat bantuan.  Katanya, aplikasi itu dapat menghubungkan mereka dengan semua agensi dan sukarelawan berkaitan sekiranya berlaku bencana tersebut.


Bawa masuk pekerja asing Indonesia dan Bangladesh, kini terserah kepada majikan - Saravanan

(Datuk Seri M.Saravanan bercakap pada sidang media selepas merasmikan Majlis Anugerah Perkhidmatan Cemerlang (APC) KSM 2021 di Putrajaya)

PUTRAJAYA, 2 Ogos - Kementerian Sumber Manusia (KSM) sudah menyelesaikan segala proses kemasukan pekerja asing terutamanya daripada negara Indonesia dan Bangladesh.Menterinya, Datuk Seri M.Saravanan memaklumkan kini terserah kepada majikan untuk membawa masuk pekerja masing-masing, pada bila-bila masa sahaja."Serah kepada majikan selepas ini bukan lagi tanggungjawab kementerian, kementerian telah menyelesaikan semua proses usul kepada Bangladesh dan Indonesia, serah kepada majikan, mereka boleh masuk, bila-bila masa mereka boleh ambil," kata beliau selepas merasmikan Majlis Anugerah Perkhidmatan Cemerlang (APC) KSM 2021, di sini.Indonesia bersetuju menarik balik sekatan kemasukan Pekhidmat Domestik Indonesia (PDI) dan Tenaga Kerja Indonesia (TKI) ke Malaysia bermula 1 Ogos.Persetujuan dicapai selepas kedua-dua negara sepakat untuk mengintegrasi sistem sedia ada antara Jabatan Imigresen dan Kedutaan Besar Republik Indonesia bagi pengambilan PDI.

Pada majlis tersebut, sebanyak 633 warga KSM dan agensi dibawahnya terpilih menerima APC bagi tahun 2021.Saravanan berkata penganugerahan tersebut tidak hanya satu manifestasi penghargaan tetapi sebagai penyuntik semangat kepada warga KSM untuk terus memberikan perkhidmatan yang terbaik."Ini sebagai satu insentif kepada penjawat awam khususnya, KSM telah memainkan peranan penting dalam (menangani) COVID-19 di mana pelbagai agensi di bawah KSM dipertanggungjawabkan untuk program di seluruh negara," jelas beliau.Turut hadir Timbalan Menterinya Datuk Awang Hashim, Timbalan Ketua Setiausaha (Dasar dan Antarabangsa) A Maniam, dan Timbalan Ketua Setiausaha (Operasi) Datuk Mohd Khair Razman Mohamed Annuar.


Gagal sembunyi daripada pihak berkuasa, enam pati ditahan

KOTA TINGGI, 2 Ogos- Enam pendatang asing tanpa izin (PATI) warga Indonesia yang sedang bersembunyi di Jalan Teluk Ramunia, Kota Tinggi, Johor ditahan Markas Divisyen Ketiga Infantri Malaysia, 10 pagi tadi.  Menerusi kenyataan, pihaknya mengesan pendaratan lima lelaki dan seorang wanita itu hasil maklumat orang awam dan risikan.

(Enam pendatang asing tanpa izin (PATI) warga Indonesia)

PATI berusia 36 hingga 49 tahun di bawa ke Markas Taktikal Pos Tanjung Sepang untuk pemeriksaan dan dokumentasi.  Mereka kemudian dibawa ke Klinik Kesihatan Sungai Rengit untuk saringan COVID-19 sebelum diserah kepada Jabatan Imigresen Malaysia.  Sejumlah mata wang Malaysia dan Indonesia, enam telefon bimbit, jam tangan serta barang kemas dengan nilai keseluruhan RM4,334 dirampas.


Pengarah syarikat dituduh menipu urusan cagaran rumah bagi pinjaman wang RM5 juta

KUALA LUMPUR, 2 Ogos - Seorang pengarah syarikat hari ini mengaku tidak bersalah atas pertuduhan menipu dalam urusan cagaran rumah bagi tujuan pinjaman wang bernilai RM5 juta pada empat tahun lalu.  Pengakuan dibuat selepas pertuduhan dibaca terhadapnya di hadapan Hakim Tuan Kamarudin Kamsun di Mahkamah Sesyen, Kuala Lumpur. Pengarah Syarikat Juru Autocity Sdn Bhd, Teoh Soo Beng dituduh memperdaya Syarikat Puas Murni Sdn Bhd selaku pemberi pinjaman wang berlesen dalam perjanjian pemberian wang berjumlah RM5 juta dengan empat buah hartanah miliknya sebagai cagaran.  Tertuduh bagaimana pun, dengan curangnya telah menjual cagaran tersebut sekali gus melanggar terma dalam perjanjian terbabit.  Pertuduhan dibuat mengikut Seksyen 420 dan Seksyen 405 Kanun Keseksaan.

Seksyen 420, memperuntukkan hukuman penjara tidak kurang setahun dan tidak lebih 10 tahun serta sebat dan denda.  Manakala Seksyen 405, penjara tidak lebih lima tahun atau sebat atau kedua-duanya.  Hakim membenarkan tertuduh diikat jamin RM50,000 dengan seorang penjamin.  Mahkamah menetapkan tarikh 21 September untuk sebutan semula kes.


Isu antiminyak sawit antara yang dibincang dalam lawatan Pelosi ke Parlimen

KUALA LUMPUR, 2 Ogos- Isu anti minyak sawit Malaysia antara yang dibincangkan dalam lawatan Speaker Dewan Perwakilan Amerika Syarikat, Nancy Pelosi ke Parlimen.  Speaker Dewan Rakyat, Tan Sri Azhar Harun berkata, pihaknya meminta lebih banyak libat urus dibuat bersama Amerika Syarikat bagi mencari solusi menang-menang dalam menangani isu berkenaan.  "Isu kelapa sawit yang telah sekian lama menjadi isu kontroversi antara Malaysia dan Amerika Syarikat dan kita ingin mencari jalan untuk mengadakan lebih banyak libat urus antara dua kerajaan mengenai isu ini, bahawa Malaysia tidak menyembunyikan apa-apa bagi menangani tuduhan yang dilemparkan terhadap industri kelapa sawit", katanya dalam sidang media di Parlimen.

(Speaker Dewan Rakyat, Tan Sri Azhar Harun semasa sidang media di Parlimen)

Tambahnya, Penilaian Laporan Jabatan Negara Amerika Syarikat (JNAS) mengenai pemerdagangan orang juga antara isu yang dibangkitkan dalam pertemuan berkenaan. Selain itu, pertemuan itu turut membincangkan isu global berkaitan kelestarian alam sekitar dan keselamatan makanan.


JBPM Kelantan siap siaga kawasan berisiko

KOTA BHARU, 2 Ogos- Jabatan Bomba dan Penyelamat Malaysia (JBPM) Kelantan sentiasa bersiap siaga bagi menghadapi musim tengkujuh dan tragedi kepala air di negeri itu. Ia dengan cara latihan pengedalian bot, skuba dan mengadakan beberapa kempen.  Pengarah JBPM Kelantan Zainal Madasin berkata dengan pertambahan anggota bomba di Kelantan juga dapat membantu pihaknya dari segi kesediaan pasukan itu menhadapi bencana antaranya banjir.

Pihaknya juga sudah mengenalpasti lokasi kepala air di Kelantan terutamanya di kawasan rekreasi pendalaman di Dabong, Kuala Krai dan Gua Musang. "Kita punya autoliti kita kenderaan kita 80 peratus marin kita pun banyak dah, ok tiada isu kita juga dapat bantuan daripada ahli politik memberi bot di Pengkalan Kubur, Tumpat dan Jeli jadi ini sedikit sebanyak membantu tambah kita punya bot yang sedia ada," katanya selepas Majlis Perhimpunan Bulanan JBPM Kelantan di Kota Bharu hari ini. Pada majlis itu juga disertakan dengan simbolik penyerahan jalur gemilang kepada bahagian, Zon dan Balai Bomba di Seluruh Kelantan. Ia bagi menyemarakan semangat kecintaan pada negara pada bulan kebangsaan.


Sultan Kedah menyeru rakyat hayati semangat hijrah

ALOR SETAR, 2 Ogos- Umat Islam di negara ini khususnya di Kedah diseru menghayati semangat hijrah dan menterjemahkan secara syumul dalam menjalani kehidupan berkeluarga ataupun secara individu.  Sultan Kedah, Al Aminul Karim Sultan Sallehuddin al marhum Sultan Badlishah bertitah seluruh umat Islam agar sentiasa berusaha membina keluarga yang bahagia dan penyayang, mengikut lunas-lunas ajaran dan panduan yang telah digariskan agama Islam.  Baginda bertitah, keluarga yang penyayang dan harmoni, berkait rapat dengan keredhaan serta keberkatan daripada Allah swt.  Tuanku Al Aminul Karim Sultan Sallehuddin menasihatkan para suami yang menjadi ketua keluarga,sentiasa berusaha mencari rezeki untuk anak-anak dan isteri serta memastikan rezeki berkenaan diperolehi daripada sumber yang halal.

(Baginda bertitah secara maya pada Majlis Perhimpunan Sempena Sambutan Maal Hijrah 1444 hijrah Peringkat Negeri Kedah di sini)

Titah baginda lagi, sekiranya rezeki diperolehi dari sumber yang tidak halal, maka ia akan merosakkan jiwa anak-anak yang seterusnya memberi kesan negatif kepada pembentukan akhlak anak-anak.  "Beta juga menyarankan agar sesiapa yang bergelar suami, yang menjadi ketua keluarga, mestilah berusaha sedaya upaya mencari rezeki yang halal, untuk anak-anak dan isteri. Setiap makanan dan minuman, yang diberikan kepada anak-anak dan isteri, akan menjadi darah daging.

"Jika makanan itu diperolehi daripada sumber yang tidak halal, sama ada makanan tersebut sendiri yang tidak halal, atau di beli dengan cara yang tidak halal, maka ia akan merosakkan jiwa anak-anak, dan mewarnai kotoran dalam hati isteri.

"Ia juga akan memberi kesan yang negatif kepada pembentukan akhlak anak-anak nanti," titah baginda secara maya pada Majlis Perhimpunan Sempena Sambutan Maal Hijrah 1444 hijrah Peringkat Negeri Kedah di Alor Setar.

Sementara itu, Pengasas Ismail Group Langkawi, Allahyarham Ismail Ahmad dipilih sebagai penerima anugerah Tokoh Maal Hijrah Peringkat Negeri Kedah 2022 bersamaan 1444 Hijrah pada tahun ini.Anugerah disampaikan Exco Kerajaan Negeri, Dato Romani Wan Salin kepada isteri Allahyarham, Yah Othman, 77 tahun, bagi mewakili Allahyarham, beliau menerima wang tunai RM15,000 hadiah iringan serta sijil penghargaan.

(Isteri Allahyarham, Yah Othman menerima anugerah bagi suaminya Allahyarham Ismail Ahmad merupakan Pengasas Ismail Group Langkawi)

Menurut Pengarah Urusan Ismail Group iaitu anak kepada Allahyarham, beliau syukur dengan anugerah yang diberikan kepada ayahnya."Dengan segala puji bagi allah teah menganugerahkan ayah saya sebagai tokoh maal hijrah, alhamdulillah syukur. semoga dia menjadi inspirasi untuk kami sekeluarga untuk meneruskan lagi perniagaan Haji Ismail Group," katanya.Dalam pada itu, Masjid Terbaik Kategori Bandar dianugerahkan kepada Masjid Al- Halimi Bandar Baharu. Manakala, Masjid Al- Busra, Sungai Petani dianugerahkan sebagai Masjid Terbaik bagi Kategori Luar Bandar. Kedua - dua johan anugerah tersebut menerima wang tunai RM20,000,hadiah iringan serta sijil penghargaan.


RTM medium penting sebar maklumat sahih situasi inflasi- KP RTM

(Ketua Pengarah Penyiaran, Datuk Che Roslan Che Daud semasa di Majlis Perhimpunan Bulanan RTM di Angkasapuri)

KUALA LUMPUR, 2 Ogos- RTM berperanan sebagai medium penting dalam menyebarkan maklumat sahih berkenaan situasi sebenar inflasi. Ia bagi membantu Keluarga Malaysia mendepani peningkatan kos sara hidup.Ketua Pengarah Penyiaran, Datuk Che Roslan Che Daud berkata, RTM adalah penghubung antara rakyat dengan kerajaan.Ia bagi memastikan setiap mesej serta dasar kerajaan berkaitan inflasi dapat disampaikan secara jelas dan mudah difahami rakyat.Setakat ini, beliau berpuas hati dengan komitmen yang ditunjukkan oleh semua warga RTM khusunya kepada wartawan, juruhebah serta ikon siaran dalam menyampaikan informasi berkaitan inflasi mengikut kreativiti masing-masing.

(Ketua Pengarah Penyiaran, Datuk Che Roslan Che Daud)

"RTM ada menyiarkan kapsul-kapsul yang disiar menerusi TV1, supaya masyarakat mendapat penjelasan yang betul, maklumat yang kita perlukan dalam masa yang singkat, kapsul pendek supaya rakyat mudah memahami", katanya.Datuk Che Roslan berucap di Majlis Perhimpunan Bulanan, Jabatan Penyiaran Malaysia di Auditorium Perdana, Angkasapuri.Dalam majlis sama turut diadakan acara pemaikaian pangkat kepada sembilan kakitangan RTM sebagai pegawai bersekutu dan pegawai CDERT RTM dengan dianugerahkan pangkat Leftenan Kolonel Bersekutu dan Kapten bersekutu Angkatan Pertahanan Awam.


Banjir kilat di Johor Bahru, empat rumah terjejas

JOHOR BAHRU, 2 Ogos- Empat buah rumah di Kampung Baru Mohd Amin, Johor Bahru terjejas akibat banjir selepas hujan lebat sejak 1.30 tengah hari tadi.  Angkatan Pertahanan Awam dalam satu kenyataan berkata, air naik sehingga paras pinggang.

(Anggota APM Johor membantu penduduk rumah yang terjejas banjir di sini)

Satu pasukan dihantar ke lokasi untuk membuat tinjauan.  Tiada Pusat Pemindahan Sementara (PPS) dibuka setakat ini, selepas perbincangan Penghulu Mukim dengan penduduk.  Jumlah penduduk terjejas sedang dikemaskini.  Banjir kilat juga akibat sistem perparitan tersumbat.


Tipu RM100,000, Ketua Pegawai Eksekutif mengaku tidak bersalah

PULAU PINANG, 2 Ogos- Ketua Pegawai Eksekutif sebuah syarikat pelaburan mengaku tidak bersalah di Mahkamah Sesyen Butterworth atas tiga pertuduhan menipu RM100,000 dua tahun lalu.  Abdul Wahab S. Mohd Mydin, berusia 53 tahun mengaku tidak bersalah ke atas semua pertuduhan tersebut di hadapan Hakim Noor Aini Yusof dan Hakim Norhayati Mohamad Yunus, dalam kamar berbeza.

(Abdul Wahab S. Mohd Mydin, mengaku tidak bersalah ke atas semua pertuduhan di Mahkamah Sesyen Butterworth hari ini, di sini)

Di hadapan Hakim Noor Aini, tertuduh menghadapi dua pertuduhan iaitu memperdayakan Ng Beng Huat dan Chan Ooi Cheng untuk masing-masing mendepositkan RM30,000 dan RM20,000 ke akaun bank atas nama Green Age Solar Technolody Sdn Bhd bagi mendapat keuntungan hibah.  Abdul Wahab dituduh melakukan kesalahan itu di kawasan Perusahan Perai daerah Seberang Perai Tengah antara 19 hingga 21 April.  Kedua-dua pertuduhan itu didakwa mengikut Seksyen 420 Kanun Keseksaan yang membawa hukuman penjara maksimum 10 tahun dan dengan sebat dan hendaklah dikenakan denda, jika sabit kesalahan.  Tertuduh yang diwakili peguam Aznil Majid dan Imran.  Pendakwaan dikendalikan Timbalan Pendakwa Raya Mohd Syeqal Che Murad.  Hakim Noor Aini membenarkan tertuduh diikat jamin berjumlah RM10,000 dan seorang penjamin untuk setiap pertuduhan.  Sementara itu di hadapan Hakim Norhayati, Abdul Wahab turut mengaku tidak bersalah atas pertuduhan memperdayakan Lee Chor Jin untuk mendepositkan RM20,000 ke akaun bank atas nama Green Age Solar Technolody Sdn Bhd bagi mendapat keuntungan hibah.  Abdul Wahab dituduh melakukan kesalahan itu di kawasan sama antara 22 hingga 23 April, di bawah Seksyen yang sama.  Hakim Norhayati turut membenarkan tertuduh diikat jamin RM10,000 dengan seorang penjamin.  Pendakwaan dikendalikan Timbalan Pendakwa Raya Qatrin Harun.  Kedua-dua mahkamah menetapkan 2 September sebagai tarikh sebutan semula.


21.1 juta pemilih direkodkan SPR

KUALA LUMPUR, 2 Ogos- Seramai 21,113,234 pemilih direkodkan Suruhanjaya Pilihan Raya Malaysia (SPR) dalam Daftar Pemilih Tambahan Bulan Mei 2022 pada 16 Jun lalu.  Timbalan Menteri di Jabatan Perdana Menteri (Parlimen dan Undang-undang), Datuk Mas Ermieyati Samsudin berkata daripada jumlah tersebut, sebanyak 5.4 peratus (1,141,749 orang) pemilih berumur 18 hingga 20 tahun, manakala selebihnya sebanyak 19,971,485 orang atau 94.6 peratus berusia 21 tahun ke atas.

(Timbalan Menteri di Jabatan Perdana Menteri (Parlimen dan Undang-undang), Datuk Mas Ermieyati Samsudin)

"Pertambahan pengundi dalam kalangan generasi muda adalah wajar dan mustahak bagi kerajaan untuk memastikan golongan ini bersedia dari aspek pengetahuan dan pemupukan nilai-nilai dalam membentuk negara bangsa terutama hak mengundi sebagai rakyat Malaysia", katanya menjawab soalan Datuk Mohd Fasiah Mohd Fakeh, ahli parlimen Sabak Bernam pada sesi soal jawab lisan di Dewan Rakyat. Penguatkuasaan had umur pemilih kepada 18 tahun menyaksikan pertambahan ketara sebanyak 5.8 juta pemilih sejak ia dilaksanakan Disember tahun lalu.  Sebanyak 1.2 juta daripada jumlah itu terdiri daripada golongan muda berusia 18 hingga 20 tahun.


Sultan Kelantan berkenan isytihar Nur Diana Petra Abdullah Sultanah Kelantan

KOTA BHARU, 2 Ogos - Sultan Kelantan, Sultan Muhammad V berkenan mengisytiharkan isteri baginda, Sultanah Kelantan dengan gelaran Duli Yang Maha Mulia Sultanah Nur Diana Petra Abdullah.  Pengumuman pengisytiharan itu dibuat Menteri Besar, Datuk Ahmad Yakob dalam satu majlis di Istana Balai Besar, Kota Bharu.  Majlis turut di hadiri, Setiausaha Kerajaan Kelantan, Datuk Nazran Muhammad.  Datuk Ahmad ketika membacakan teks pengisytiharan itu berkata, ia dilakukan menurut Fasal (1) Perkara 43 Undang-Undang Perlembagaan Tubuh Kerajaan Kelantan (Bahagian Yang Kedua).

(Menteri Besar, Datuk Ahmad Yakob mengumumkan pengisytiharan Sultan Kelantan, Sultan Muhammad V berkenan mengisytiharkan isteri baginda, Sultanah Kelantan dengan gelaran Duli Yang Maha Mulia Sultanah Nur Diana Petra Abdullah)

Jelas beliau, Sultan dan Yang dipertuan bagi negeri Kelantan sudah mengadakan pangkat kemuliaan Duli Yang Maha Mulia Sultanah Kelantan dan Yang Teramat Mulia Che Puan Mahkota Kelantan. "Ke Bawah Duli Yang Maha Mulia Sultan Muhammad V, Sultan dan Yang di Pertuan bagi negeri Kelantan Darul Naim juga telah mengampuni perkenan mengurniakan Pangkat Kemuliaan Duli Yang Maha Mulia Sultanah Kelantan ini kehadapan isteri baginda iaitu yang Berbahagia Che Puan Nur Diana Petra Abdullah dengan gelaran Duli Yang Maha Mulia Sultanah Nur Diana Petra  Abdullah, Sultanah Kelantan," katanya semasa membaca teks pengisytiharan. Pada masa sama, Sultan Muhammad V juga mengampuni perkenan mengurniakan pangkat kemuliaan kepada Yang Teramat Mulia Che Puan Mahkota Kelantan dengan gelaran Yang Teramat Mulia Che Puan Sofie Louise Johansson Petra, iaitu isteri kepada Yang Teramat Mulia Tengku Mahkota Kelantan.  Semua kurniaan pangkat itu berkuat kuasa hari ini.


Lima peratus syarikat pemula berasaskan teknologi direkodkan pada 2010-2020

(Datuk Seri Ismail Sabri Yaakob ketika merasmikan Persidangan Inovasi Malaysia 2022 di MITEC) /BERNAMA)

KUALA LUMPUR, 2 Ogos- Hanya lima peratus syarikat pemula berasaskan teknologi direkodkan daripada 5,435 syarikat pemula dari tahun 2010 hingga 2020.Perdana Menteri berkata pendekatan jangka pendek dan sederhana serta kerjasama dalam kalangan pihak penyelidik dan usahawan perlu dipergiatkan untuk meningkatkan inovasi tempatan."Lebih banyak insentif perlu disediakan bagi mewujudkan lebih banyak syarikat pemula berasaskan teknologi termasuk merangka strategi ekosistem inovasi terbuka bagi merancakkan inovasi negara menerusi penggemblengan idea semua pihak yang terbabit. "Kerajaan menerusi Kementerian Sains, Teknologi dan Inovasi (MOSTI) dan Akademi Sains Malaysia sedang membangunkan 'Malaysian Open Science Platform' untuk mempergiatkan perkongsian data antara penyelidik dan industri", katanya.

(Perdana Menteri, Datuk Seri Ismail Sabri Yaakob menyampaikan ucapan pada majlis perasmian Persidangan Inovasi Malaysia 2022 di MITEC/BERNAMA)

Beliau berkata sebanyak 80 peratus penyelidik di negara ini pada tahun 2018 direkodkan dari institusi pengajian tinggi, manakala 97.4 peratus usahawan pula melibatkan Perusahaan Mikro, Kecil dan Sederhana (PMKS).Sementara itu, 5,000 syarikat pemula dan lima syarikat bertaraf unicorn bernilai lebih US$1 bilion disasarkan menjelang tahun 2025. Ia sejajar dengan Pelan Hala Tuju Ekosistem Syarikat Pemula Malaysia 2021-2030 atau SUPER.Tiga entiti turut ditubuhkan dalam usaha meletakkan Malaysia sebaris dengan negara maju berteraskan inovasi seperti Korea Selatan, Switzerland dan Singapura. Beliau berucap merasmikan Persidangan Inovasi Malaysia 2022 di Pusat Pameran dan Perdagangan Antarabangsa Malaysia (MITEC), di ibu negara.


Kerajaan luluskan 99 projek, program berkaitan R&D, C&I dengan kos RM5.6 bilion

(Perdana Menteri, Datuk Seri Ismail Sabri Yaakob melawat ruang pameran pada Persidangan Inovasi Malaysia 2022 di MITEC/BERNAMA)

KUALA LUMPUR, 2 Ogos- Kerajaan meluluskan 99 projek dan program berkaitan Penyelidikan, Pembangunan, Pengkomersialan dan Inovasi (R&D dan C&I) dengan kos RM5.6 bilion untuk sektor inovasi di Malaysia, bagi tempoh 2021 hingga 2022 di bawah Rancangan Malaysia Ke-12 (RMKe-12). Perdana Menteri, Datuk Seri Ismail Sabri Yaakob berkata Malaysia perlu berubah dan berinovasi ke arah negara digital yang makmur dan berdaya tahan melalui pendigitalan, terima guna teknologi dan inovasi bagi mencapai pertumbuhan ekonomi yang mampan.

(Datuk Seri Ismail Sabri Yaakob berucap pada Persidangan Inovasi Malaysia 2022 di MITEC/BERNAMA)

"Dalam aspek pengkomersialan, sekurang-kurang 50 peratus jumlah perbelanjaan pembangunan dan penyelidikan (R&D) perlu menjurus kepada penyelidikan pembangunan eksperimental, selain melahirkan lebih ramai pencipta teknologi serta usahawan teknologi tempatan bagi menjana kekayaan dan pertumbuhan ekonomi", katanya semasa berucap pada Majlis Perasmian Persidangan Inovasi Malaysia 2022 di Pusat Pameran dan Perdagangan Antarabangsa Malaysia (MITEC), di ibu negara. Beliau berkata peratusan perbelanjaan kasar R&D kepada KDNK negara dijangka mencapai 2.5 peratus pada 2025 berbanding 1.04 peratus pada tahun 2018.  Dalam usaha itu, sumbangan sektor swasta disasarkan mencapai 70 peratus daripada jumlah perbelanjaan R&D.Ini termasuk sumber pembiayaan alternatif termasuk modal teroka, pembiayaan antarabangsa dan mempertingkatkan dana endowmen.  Perdana Menteri berkata cabaran berkaitan inovasi perlu ditangani sebelum negara mencapai status negara berpendapatan tinggi.


26 hasil dapatan audit penarafan FAA berjaya ditutup

KUALA LUMPUR, 2 Ogos- Sebanyak 26 hasil dapatan audit penarafan Pentadbiran Penerbangan Persekutuan (FAA) terhadap Pihak Berkuasa Penerbangan Awam Malaysia (CAAM) berjaya ditutup. Ini melibatkan aspek teknikal setelah perbincangan dan pembetulan dilakukan pada 12 hingga 14 Julai lalu. Bagaimanapun, menurut Menteri Pengangkutan Datuk Seri Dr Wee Ka Siong, masih terdapat tiga dapatan belum ditutup melibatkan teknikal dan latihan penyediaan silibus bagi inspektor CAAM.

(Menteri Pengangkutan, Datuk Seri Dr Wee Ka Siong)

"Dalam hubungan ini, tindakan-tindakan pembetulan bagi menutup ketiga-tiga dapatan tersebut telah dikemukakan kepada pihak FAA pada 25 Julai 2022. "Selanjutnya, pihak FAA akan membuat keputusan berhubung penarafan semula yang dijangka akan diumumkan pada bulan Ogos 2022", katanya.  Beliau menjawab soalan wakil Kuala Krai, Tuanku Abdul Latiff Abdul Rahman dalam sesi soal jawab di Dewan Rakyat.  Pada 2019, FAA bertindak menurunkan taraf keselamatan CAAM dari Kategori 1 ke Kategori 2.  Satu pasukan khas telah dibentuk bagi menutup kesemua 33 dapatan awal daripada pihak audit berkenaan.


MAHA 2022 tawar peluang kerjaya untuk golongan muda

KUALA LUMPUR, 2 Ogos- Pameran Pertanian, Hortikultur dan Agro Pelancongan Malaysia (MAHA) 2022 dijangka akan menyediakan peluang kerjaya kepada golongan muda dan graduan selain mengadakan pameran agro pertanian. Jelas Menteri Pertanian dan Industri Makanan, Datuk Seri Dr Ronald Kiandee, lebih daripada 15,000 kekosongan jawatan dalam pelbagai sektor di MAHA pada kali ini. "MAHA 2022 juga menyediakan peluang kerjaya kepada golongan muda serta graduan yang sedang mencari pekerjaan menerusi Program Jamin Kerja dalam segmen Agro Job Fair. Lebih daripada 100 syarikat akan turut serta dalam program ini yang menawarkan lebih daripada 15,000 kekosongan jawatan dalam pelbagai sektor.

(Menteri Pertanian dan Industri Makanan, Datuk Seri Dr Ronald Kiandee)

"Selain itu, lebih daripada 250 pocket talk, sesi perkongsian, seminar, webinar, konvensyen serta khidmat nasihat terus kepada kumpulan sasar akan diadakan. "Ini merupakan antara manfaat-manfaat yang bakal terhasil menerusi penganjuran program MAHA pada kali ini", katanya pada sesi soal jawab di Dewan Rakyat.Tambah beliau lagi, MAHA yang bakal berlangsung dari 4 hingga 14 Ogos, dijangka dapat menghasilkan lebih daripada RM250 juta potensi nilai jualan.  Di samping itu, beberapa sesi menandatangani memorandum persefahaman (MOU) juga akan berlaku sepanjang MAHA 2022 melibatkan nilai pelaburan lebih daripada RM4 bilion.Datuk Seri Dr Ronald menjawab pertanyaan ahli parlimen Tumpat, Datuk Che Abdullah Mat Nawi.


PM ucap takziah kepada keluarga mangsa nahas pesawat di Ipoh

KUALA LUMPUR, 2 Ogos- Perdana Menteri, Datuk Seri Ismail Sabri Yaakob menzahirkan ucapan takziah kepada keluarga Allahyarham Fajim Juffa Mustafa Kamal, jurulatih penerbangan yang maut dalam nahas pesawat, PIPER 28-161 yang terhempas di Sungai Rokam, malam tadi.Menerusi hantaran di laman Facebook rasmi, beliau turut mendoakan semoga roh Allahyarham dicucuri rahmat.

(Allahyarham Fajim Juffa Mustafa Kamal, yang maut dalam nahas pesawat, di Sungai Rokam, malam tadi)

"Takziah kepada keluarga Allahyarham Fajim Juffa dan doakan semoga mereka tabah menghadapi kehilangan ini."Semoga roh Allahyarham dicucuri rahmat dan ditempatkan dalam kalangan orang-orang yang beriman serta beramal soleh.. Alfatihah", katanya menerusi hantaran di Facebook.Dalam hantaran sama, beliau turut mendoakan kesembuhan kepada Muhammad Din Fikri Zainal Abidin, mangsa yang tercedera dalam kejadian yang sama. Dalam kejadian sekitar jam 8 malam semalam, pesawat jenis PIPER 28 yang dinaiki kedua-dua mangsa dilapor terhempas berdekatan Jalan Sultan Nazrin Shah, Sungai Rokam Perak.


CAAM jalankan siasatan di kawasan insiden pesawat ringan terhempas

IPOH, 2 Ogos- Pihak Berkuasa Penerbangan Awam Malaysia (CAAM) akan menjalankan siasatan di sekitar kawasan insiden pesawat ringan terhempas di Jalan Dr Nazrin Shah sehingga mengorbankan seorang jurulatih penerbangan malam tadi. Siasatan dijalankan di sekitar kawasan insiden pagi ini. Ketua Polis Perak, Datuk Mior Faridalathrash Wahid berkata berikutan itu kawalan keselamatan turut diperketat di lokasi tersebut bagi mengelak sebarang pencerobohan.

(Ketua Polis Perak, Datuk Mior Faridalathrash Wahid/Foto BERNAMA)

"CAAM akan menjalankan siasatan, dan memastikan tiada pencerobohan di kawasan insiden serta melaksanakan kawalan hingga pagi bagi untuk memberi ruang kepada CAAM membuat siasatan" katanya. Beliau berkata demikian ketika ditemui pada Majlis Penyerahan Bot Penyelamat Polis Diraja Malaysia (PDRM) Kontinjen Perak di MES Pegawai PDRM Perak, Ipoh.  Sebanyak 30 buah bot diserahkan oleh Kerajaan Negeri kepada 15 Ibu Pejabat Polis Daerah (IPD) seluruh negeri membabitkan kos lebih RM400,000.  Dalam pada itu, Datuk Mior turut memaklumkan seorang lagi mangsa yang cedera sedang dirawat di Hospital Raja Permaisuri Bainun (HRPB) Ipoh dan berada dalam keadaan stabil.